
1. TEOREETILISEST FOONIST TEEMA KÄSITLEMISEL

Mida aeg edasi, seda enam on majanduse, ühiskonna ja poliitika areng koondumas võtmetähtsusega linnadesse. Eriti just pealinna kohalik võim on  viimasel sajandil joonistunud välja autonoomse võimukeskusena riigis. Selle taga on mitmesuguseid sotsiaalseid, majanduslikke ja poliitilisi protsesse ning see tekitab ka omakorda uut dünaamikat. Käsitleme järgnevalt selle põhiliine, markeerides kõigepealt keskkonna, seejärel riigitasandi vaatenurga, pealinnade arenguliinide põhiseletusmudelid ning üldistades poliitilised ja praktilise valitsemise argumendid.

1.1 Pealinnade areng

Linnade valitsemine on eri maades korraldatud äärmiselt erinevalt, pädevaid teoreetilisi üldistusi selle kohta millisel viisil korraldatud struktuurid mingites tingimustes paremini töötaksid napib. See kehtib nii linna ( pealinna, suurlinna) ja riigi vahekorra kohta, linna poolt täidetavate funktsioonide ja lahendatavate probleemide kohta kui linnaosade kui linna sisestruktuuri elementide funktsioneerimise ja suhete linn-linnaosad kohta.

Varasematel sajanditel polnud pealinn tingimata püsiv ega eriti suur, vaid markeeris valitseja elukohta. Olulised muutused tõi suuremate riikide väljakujunemine, ühiskonna stabiliseerumine ja moodsa riigiaparaadi kujunemine uusajal. Tavaliselt oo pealinnad olnud ka rahvastiku kiire kasvuga kaasnenud põhivõitjate seas.

Tähtsustunud pealinnadel on olnud erinevaid väljakutseid. Kui 19. sajandi teise poole ja 20. sajandi esimese poole põhiküsimus oli kasvu haldamine ja kujunevate metropolide vajadustele vastava uut tüüpi infrastruktuuri väljakujundamine, siis hiljemalt 20. sajandi keskpaigast tegeleti rahvarohkemates riikides ja linnades valglinnastumise, linnakeskuste marginaliseerumise ja kujunevate hiidlinnastute korraldamisega.

20. sajandi teisel poolel – 21. sajandi alguses on esile kerkinud uued teemad: tipplinnade omavaheline konkurents üleilmastumise tingimustes, väiksemate suurlinnade püüd teatud mõju säilitada, riigikeskvalitsuse ja linnakeskvalitsuse konkurents mõjuvõimu pärast (mida tugevdab pealinna kõrge sümboolne staatus) , avalike teenuste erastamine, praktiliste valitsemislahenduste optimeerimine, mitmetasandiline valitsemine,  demokraatliku läbipaistvuse tagamine. (Pea)linnad on kasvanud, laienenud, aga muutunud samas oma sisemiselt ruumilt heterogeenseks. Elanikkonna eri tulugrupid ja professionaalsed grupid, vahel ka eri rahvused, elavad linna või linnastu erinevates piirkondades või vööndites. Kõik see avaldab mõju linnadega seostuvatele poliitilistele protsessidele, sealhulgas pingetele riigi ja pealinna suhetes. Nende teemade võtmes on ajakohane analüüsida ka Tallinna ja Tallinna linnastu arengu  küsimusi.

Eesti kohaliku omavalitsuse korraldamise seadus (1993) käsitleb linnaosa (kõrvuti osavallaga) kui võimalikku, mitte kohustuslikku lahendit linna valitsemise korraldamisel, kusjuures jätab määratlemata mitmed selle valitsemistasandi olulised parameetrid kaasa arvatud halduskogu mõiste ja rolli. Vastuoluliselt on määratletud ka linnaosavanema ametikoht, ühtede tunnuste järgi on tegemist justkui poliitilise ametikohaga, teiste järgi ametnikuga. S. Mäeltsemehe jt poolt läbiviidud linnasiseste struktuuride uuring Põhjamaade pealinnades ja suuremates linnades ( Uurimistöö..., 2004 ) näitas äärmiselt kirjut pilti. Uuritud linnades, kus halduskogu olemas tekib ta liikmeskond osadel juhtudel otsevalmistega, osadel juhtudel määratakse volikogu poolt. Linnaosavanemad määrab ühtedel juhtudel linnavalitsus, teistel juhtudel halduskogu.  Üldiselt domineerib siiski määramine linnavalitsuse poolt, mida põhjendatakse argumentidega, et linnaosa täidab ka ülelinnalise ulatusega ülesandeid ja linna haldusstruktuur peab olema seetõttu ühtne. Linnaosade suurused varieeruvad tugevalt (suurte linnaosadega Kopenhaagenist väikeste linnaosadega Göteborgini), samuti varieerub linnaosade funktsioonide ulatuses ja nende delegeerimise viis. Küllalt erinev on eri linnade puhul ka linnaosade eelarvete osatähtsus linnaeelarves jne.

Kohustuste ja vastustuse viimist madalamale st linnaosatasandile peeti üldiselt positiivseks, seda aga ei seostatud ilmtingimata poliitilise detsentraliseerimisega (valitavad halduskogud jne).

Linnaosadele sobivate rollide leidmisel on tavaliselt probleemiks suured erisused nende vahel. Linnaruumi laienedes kujutavad osa linnaosi, peaaegu sõltumatult sellest, mis alusel nad on piiritletud, endast suhteliselt tugeva kohaliku identiteediga kogumeid, teised aga tavaliselt hiljuti asustatud territooriumid on aga küllalt amorfsed ja hajusad. Funktsioonid mida ühte või teist tüüpi linnaosa võiks täita on seetõttu küllalt erinevad.

1.2 Linnakorralduse debati parameetrid

Nagu iga poliitikakujundamise alase avaliku väitluse puhul, on ka linnakorralduse debati puhul keskne teemaseadevõime, st suutlikkus tõsta oma teemad ja lähenemisviisid võtmerolli ja seega määrata, mille üle avalikkuses/poliitikas vaieldakse. Selle võimekuse isiklikud alused võivad seisneda nii majandus-, inim- kui sotsiaalses kapitalis, ent üldjuhul löövad läbi koostööd tegevad mõjukeskused, näiteks ühiskonna mitmesugustel positsioonidel paiknevate sarnaste väärtustega inimeste võrgustikud (poliitikakujundamisvõrgustik e policy network) või ka laiapõhjalised tavaliselt institutsioonilises koostöös toimivad eestkosteliidud (advocacy coalitions). Esimene väljendab ekspertsisendeid ja kuluaaripoliitikat (lobby), teine erakondade ja laiemate kodanikeühenduste tegevust.

Debatis võivad olla olulised erinevad tegurid, ennekõike:

poliitkonkurentsi kaalutlused,

ühiskonna ja majanduse arengust põhjustatud struktuursed muutused,

ekspertsed kaalutlused haldusvõimekuse, infrastruktuuri jm ratsionaalseks optimeerimiseks,

muutused õiguskeskkonnas,

sümbolilised ja identiteeditegurid,

üldine huvi eliidiringluse ja vahelduse suhtes,

üleilmastumise väljakutsed ja võimalused.

Kõik need ja teised argumendirühmad kujutavad endast repertuaari, mida omavahel loominguliselt segades ehitatakse erinevates ühiskondades ja linnades üles avaliku väitluse argumentatsiooniliinid. Vaatleme neid järgnevalt süvendatult valitud võtmeraamistike ja uurimuste kaudu.

Üks suuri küsimusi on võimu koondatus, millega seotud argumente kajastab tsentraliseerimise-detsentraliseerimise tabel. Väärib märkimist, et detsentraliseerimise või üldistatumalt devolutsiooni temaatikat on võimalik oluliselt enam detailiseerida, ent siinse uurimuse kontekstis piisab raamistavate põhiargumentide esitamisest.

Tabel 1 Tsentraliseerimise ja detsentraliseerimise argumendid
	Tsentraliseerimise poolt
	Detsentraliseerimise poolt

	Ühtsus. Süsteemselt saab planeerida ja korraldada linna kui tervikut, sh kujundada otstarbekas infrastruktuur (haridus, teed, liiklus, transport, lennujaamad, hoolekanne jne). On võimalik vältida dubleerimist, madalast haldusvõimekusest tulenevat avalike hüvede ebapiisavust ja teabeaukudest tulenevat väikekorruptsiooni
	Osalus. Inimesele lähedasem ja hoomatavam institutsioon on tuttavlikum, tõstab kodanike osalusmotivatsiooni ja valmidust ise avaliku elu korraldusse panustada. Võimalik linnaosa identiteedi tugevnemine ja siit tulenevalt võimalused linnaosa terviklikuks väljaarendamiseks

	Ühetaolisus (standardiseeritus) ning sellest tulenevad väiksemad ülekande ja vahetuse kulud. Nii võimud, ettevõtjad, vabaühendused kui kodanikud saavad üle linna eeldada teatud reeglite, teenuste, infrastruktuuri jne taset, millele tegevused ehitada
	Kajastavus (responsiveness). Parem kohaliku olukorra tundmine. Rohujuuretasandile lähedasemad institutsioonid saavad üldjuhul kiiremini ja adekvaatsemalt aru kodanike soovidest ning nende muutustest ning on suutelised oma tegevust kiiremini muutustega kohandama

	Võrdsus. Kõik panustavad ühtsetel alustel ning neile on kindlustatud sama mahu ja kvaliteediga hüved ja teenused
	Legitiimsus. Kodanikelähedasem institutsioon ja suurem osalemisvalmidus tõstab võimu ja poliitika legitiimsust tervikuna. On paremad võimalused teostada elanikkonna poolt demokraatlikku kontrolli

	Heaolu. On võimalik kujundada jätkusuutliku kasvu mudel ning see ühtselt ellu viia. Samuti saab kasutada mastaabisäästu võimalusi
	Vabadus. Detsentraliseeritus ei võimalda inimeste elu sedavõrd ambitsioonikalt süsteemselt korraldada, mistõttu igaühele jääb võimalus rohkem asju ise teha. Suurem osalusmotivatsioon peegeldab suuremat positiivset vabadust

	Süvendatum spetsialiseerumine ja tööjaotus. Tegevusmahtude suurus võimaldab kujundada oluliselt kitsamalt professionaalsele sooritusele suunatud ametikohad ja mehitada need võimekamate inimestega. Oluliselt väheneb killustatud üksuste haldussuutmatuse risk
	Võimu tasakaalustatus ja kontroll. Arvukamad ja väiksema tegevusruumiga institutsioonid vähendavad võimu kontsentreerimise ja suuremahulise korruptsiooni ohtu


Allikas: autorite koostatud, arendades edasi ja teisendades linna konteksti Heywood 2002: 158-159

Teine oluline küsimus on valitsemise iseloomu muutumine. Suur hulk autoreid näeb varasemat süsteemset ja hierarhilist avaliku võimu mudelit teisenevat kirjususe, teemapõhisuse ja killustatuse suunas. See teisenemine mõjutab kahtlemata ka linnavõimu, mille tähtsus riigikeskvalitsuse nõrgenedes potentsiaalselt tõuseb, ent teiste võimutoimijate esilekerkides võib ka väheneda. Olulisem on siiski uue valitsemismudeli suurem vaimne orienteeritus mitteterviklikele otsetulemuskesksetele lahenditele nagu turutüüpi efektiivsus ja võimestamisest tekkiv legitiimsus klassikalise süsteemse ja läbipaistva hierarhilise võimukorralduse ja kodaniku selgelt määratletud poliitikas osalemise õiguste asemel. Kirjusus tekitab nii riigi kui linna juhtimisel ja reformimisel, aga ka laiemalt ühiskonnas fooni, kus on võimalikud väga mitmekesised tegevusjooned.

Tabel 2 Klassikaline ja uus valitsemine
	Klassikaline valitsemine (government)
	Uus valitsemismudel (governance)

	Bürokraatlik
	Paindlik ja kajastav (responsive)

	Riigikeskne esindusdemokraatia
	Deliberatiivne ja ühiskonnapõhine demokraatiamudel

	Hierarhia ja konstitutsionalism
	Avatud struktuurid ja võrgustikeloome

	Tsentraliseeritud
	Detsentraliseeritud

	Ühine/avalik
	Erastatud

	Munitsipaalne
	Ettevõtlik

	Suunatud heaolueesmärkidele
	Suunatud turueesmärkidele

	Klassikaline regulatsioon
	Pehme regulatsioon

	Avalikud toimijad
	Avalikud ja eratoimijad


Allikas: autorite koostatud Imrie ja Raco 1999: 47, Djelic ja Sahlin-Andersson 2006: 121 edasiarendamisel

1.3 Üleriigiline vaade: mitmetasandiline valitsemine

Riigitasandi võtmeküsimus on kujundada territoriaalse valitsemiskorralduse mudel, mis oleks eesmärgistatud, tõhus, kodanikusõbralik ja legitiimne. Selles kontekstis on üles kerkinud nn mitmetasandilise valitsemise lähenemine, mille tähelepanukese on avaliku võimu optimaalsel korraldamisel teatud ruumis (näiteks Eesti maa-alal). See tähendab, et maakaartide joonistamise asemel alustatakse avalike ülesannete ja teenuste optimaalsetest mudelitest (Kalev 2008).

Käsitluste tagapõhjaks on nihe kogu riigivõimu uurimise paradigmas. Varasema avaliku võimu võimalikult täiusliku hierarhilise korraldamise (government) asemel tuntakse huvi kõigi ühiskonna enesekorralduse võimumehhanismide (governance) vastu tervikuna, paiknegu need avalikus, äri-, mittetulundus- või isiklikus sektoris (vt ülevaadet Tiihonen 2004, võimukäsitluse muutumisest Goverde jt 2000).

Võib välja tuua kolm mitmetasandilise valitsemise võtmemõõdet (Bache, Flinders 2004, Stubbs 2005):

suurenenud mitteriiklike (mitteavalike) toimijate, näiteks vaba- ja äriühingute roll;

otsustamisprotsessi mõtestamine mitmekesiste kattuvate võrgustike kaudu selgepiiriliste piirkondlike tasandite asemel;

riigi ja laiemalt avaliku võimu tegevusviiside teisenemine: otsese korraldamise ja sekkumise asemel on liigutud koordinatsiooni, suunamise ja võrgustikutöö kasutamisele.

Mitmetasandilise valitsemise käsitlused lähtuvad sellest, et valitsemise hajutamine paljudesse jurisdiktsioonidesse on paindlikum kui ühte koondamine. Jurisdiktsioonide hulka ja pädevust kohandatakse, et kujundada tsentraliseerimise-detsentraliseerimise optimum. Tõhus valitsemine ei tulene lihtsalt paljude tasandite olemasolust, vaid lahendite optimaalsusest antud õiguslikus, poliitilises jm keskkonnas (Alesina, Spolaore 1997; Marks, Hooghe 2000). Eri tüüpi tegevustele ja ülesannetele tuleb leida sobilik korraldusviis, arvestades nii nende endi omadusi kui ka kogu valitsemismudeli toimimist sotsiaalses ja füüsikalises ruumis.

Seega viitab mitmetasandiline valitsemine devolutsioonile ehk ülesannete viimisele sobivale täitmistasandile. Samas ei tähenda see tingimata autonoomsete ühetaoliste kohaliku omavalitsuse üksuste loomist. Devolutsioon on võimalik ka dekontsentratsioonina ehk kandes pädevusi riigikeskvalitsuse enda sees allapoole. Samuti on võimalik luua operaatoragentuure, mitteuniformseid haldusüksusi jt ebatraditsioonilisi lahendusi.

Mitmetasandilise valitsemise tugevusteks on paindlikkus, parem haakuvus korrastatava eluvaldkonnaga, avatus uuendusteks ja osaluse motiveerimine. Riskideks on vähene ülevaatlikkus ja läbipaistvus ning koordinatsiooniprobleemid. Vastavalt sellele, kas rõhk on läbipaistvusel või paindlikkusel, saame välja tuua kaks mitmetasandilise valitsemise põhimudelit.

Tabel 3 Mitmetasandilise valitsemise põhimudelid

	Esimene põhimudel
	Teine põhimudel

	Üldjurisdiktsioonid (general-purpose jurisdictions)
	Ülesandepõhised jurisdiktsioonid (task-specific jurisdictions)

	Mittekattuvad liikmeskonnad (non-intersecting memberships)
	Kattuvad liikmeskonnad (intersecting memberships)

	Jurisdiktsioonid on korraldatud piiratud arvul põhitasanditel (jurisdictions organized in a limited number of levels)
	Jurisdiktsioonide tasandite arv pole piiratud (no limit to the number of jurisdictional levels)

	Süsteemne korraldusmudel (system-wide architecture)
	Paindlik korraldusmudel (flexible design)


Allikas: Hooghe, Marks 2003

Esimene põhimudel oma süsteemsete ja selgelt eristatud jurisdiktsioonidega meenutab meie kohaliku omavalitsuse tänast korraldust. Erinevus on lähenemisviisis: Eestis opereeritakse rangelt etteantud ühikutega (ühetasandilise kohaliku omavalitsuse üksused), põhimudeli lähtekohaks oleks aga maa-ala valitsemise optimaalne korraldus, mille teostamiseks kujundataks sobivad tasandid (mõeldavad on näiteks erinevad tasandid tihedalt, keskmiselt ja hõredalt asustatud piirkondade puhul jms).

Teine mitmetasandilise valitsemise põhimudel ei arvesta mitte ainult maa-ala, vaid ka avalike ülesannete optimaalset korraldamist. Siin on paindlikkus märksa suurem. Teisest põhimudelist lähtudes võib näiteks kujundada mõnedele avalikele ülesannetele optimaalsed teenuspiirkonnad ning tõsta teenuste osutamine eraldi teenusteagentuuridesse – olgu need siis kohaliku omavalitsuse, riigi keskvalitsuse või ühise kontrolli all.

Halduslikus mõttes on pealinnade puhul  optimaalse korraldusmudelini jõudmine küllalt keeruline. Kuna pealinn on riigis tavaliselt olulisel kohal ja rahvarohke, tundub mõistlik kanda talle võrreldes tavalise omavalitsusüksusega üle täiendavaid pädevusi. Samas on tegu ka poliitkonkurentsi küsimusega: liiga tugev (ja potentsiaalselt opositsiooni poolt kontrollitud) linnavalitsus võib muutuda riigivõimu jaoks ebameeldivaks konkurendiks. Kuidas sellesse suhtuda, sõltub olulisel määral poliitilisest kultuurist. Nii moodustub motivatsioonide mitmekesine mosaiik, mille praktilised tulemid võivad riigiti oluliselt varieeruda.

1.4 Linnatasandi vaade: toimetulek mitmekesisusega

Pealinnade juhtimine on viimasel sajandil sageli tähendanud tegelemist väga erinevate struktuursete väljakutsetega küllalt keerulistes poliitilistes tingimustes. Juba mainitud kasvu haldamise ja uuelaadse infrastruktuuri arendamise kõrvale on kerkinud erinevas arengujärgus linnapiirkondade adekvaatne koordineerimine ja ametlikest linnapiiridest väljavalgunud linnastu arengu juhtimine. Neid väljakutseid võib nimetada valitsemislikeks ehk halduslikeks.

Samas on linna kasvu ja mõjuvõimu tõusuga kaasnenud linnakeskvalitsuse muutumine kahetise poliitilise surve sihtmärgiks. Ühelt poolt püüab riigikeskvalitsus kindlustada oma mõjuvõimu linnakeskvalitsuse suhtes. Teisalt kasvab paisunud linnastutes kohalikuma tasandi võimukeskuste roll, olgu nendeks siis linnastunud varasemad omavalitsusüksused ümbruskonnas või linnaga liidetud selgema omaidentiteediga piirkonnad. Selgemalt väljajoonistuvate pingete korral võivad riigikeskvalitsus ja osalinnad teha koostööd linnakeskvalitsuse mõju vähendamiseks, samas kui suuremates linnades võiks linnakeskvalitsus teoreetiliselt leida liitlase osalinnadest madalama kogukonnatasandi allüksustes. Koostööle suunatuma mudeli korral jõutakse tavaliselt struktureerituma mitmetasandilise korralduseni, mis hõlmab eelmainitud üksusi süsteemsema korrastatuse tingimustes.

Võrdlevuuringutega on hinnatud, missugust tüüpi tegurid on enim mõjutanud pealinnade valitsemise arengut viimastel kümnenditel. Näiteks võrreldi 2003-2005 toimunud Berliini Rakendusteaduste Ülikooli ja Humboldti Ülikooli uurimisprojektiga Berliini, Londoni ja Pariisi poliitilis-halduslike struktuuride dünaamikat (vt Arbeit jt 2005, Kuhlmann 2007). Igaüks neist pealinnadest kuulub erinevasse kohaliku valitsemise traditsiooni, nagu näha järgnevast tabelist.

Tabel 4 Pealinnade seisundi võrdlus erinevates valitsemistraditsioonides

	Võrdlusalus \ Linn
	Pariis
	London
	Berliin

	Valitsemistraditsioon
	Prantsuse 
(omavalitsuse teatav poliitiline mõju, ent vähe praktilist autonoomiat tsentraliseeritud riigis)
	Anglosaksi 
(omavalitsuse teatav praktiline tegevusruum tsentraliseeritud riigis)
	Põhjaeuroopa (omavalitsuse selge õiguslik, poliitiline ja halduslik autonoomia tasakaalustatud valitsemiskorralduses)

	Õigussüsteem
	Angloameerika
	Mandrieuroopa (romaani)
	Mandrieuroopa (germaani)

	Pindala (km2)
	105
	1578
	892

	Elanikkond (mln)
	2,1
	7,2
	3,4

	Asustustihedus (1000 in/km2)
	20,2
	4,6
	3,8

	Õigusseisund
	Kohaliku omavalitsuse üksus ja haldusüksus (ville-departement)
	Titulaarne regioon (ceremonial county)
	Kohaliku omavalitsuse üksus ja osariik 
(Stadt-Staat)

	Kohaliku tasandi üksused
	20 arrondissementi
	33 borough’t
	12 Bezirki

	Kohaliku tasandi üksuste seisund
	Korralduslikud allüksused erilise omapädevuseta, suhteliselt piiratud haldusülesanded
	Iseseisvad (osa)linnad täielike kohaliku omavalitsuse üksuste õigustega
	Reaalne elukorralduslik omapädevus, ent mitte omavalitsusüksuse õigusi, linna juhitakse tervikuna


Allikas: autorite koostatud, osalt Kuhlmann 2007 alusel

Nagu näha, teeb võrdluse raskeks halduskorralduse erinevus. Kui London ja Berliin on vähemalt teatud ajani kaasa läinud linnastu arenguga, on Pariisi puhul oldud linnapiiride laiendamisega oluliselt tagasihoidlikum. Seetõttu jääb Pariisi linnastu suuresti võrdlustabelist välja, toimides mitmete iseseisvate linnadena. Nii on Pariisi linnastu tuumik teistest oluliselt tsentraliseeritum, ent ülejäänud linnastu detsentraliseeritum. Võrreldavuse piirid tuleb täpselt selgitada ka käesoleva uurimuse võrdluse puhul.

Valitsemistraditsiooni ja õiguse mõttes on Eestile ja Tallinnale lähedasim Saksamaa ja Berliin. Postkommunistlik poliitiline kultuur ning nõrk erakonnapoliitika ja praktilise valitsemise seos lähendavad kohalikku valitsemisreaalsust aga osalt Suurbritannia ja Londoni omale.

Linnade institutsionaalse arengu osas kontrolliti kolme suurt hüpoteesi:

valitsemiskorralduse uuendusi põhjustavad üleilmsed suundumused,

valitsemiskorralduse uuendusi põhjustavad kohalike poliitiliste jt toimijate tegevus ja jõusuhete muutused,

valitsemiskorralduse uuendusi põhjustab ajalooline tagapõhi ja rajasõltuvus.

Kuigi kõiki kolme liini kasutatakse avalikus arutelus, on praktilised valitsemiskorralduslikud lahendused linnati erinevad. Uuringutulemused viitasid kohalike toimijate tegevuse kesksele rollile linna institutsionaalses arengus. Muutuste läbiviimine eeldab piisavat kohalikku algatust ja toetuse koondamist. Küllalt oluliseks osutus ka ajalooline tagapõhi ning kõige nõrgemalt tuli välja üleilmastumise mõju (vt Kuhlmann 2007).

Seega on muutuste võtmed ennekõike kohalike toimijate käes. Ka käesolev uurimus keskendub ennekõike linnades endis toimuvale debatile, toimijatele ja muutustele, ehkki arvesse on võetud ka üleilmastumise ja kohaliku traditsiooni mõjusid.

1.5 Ühinemiste suundumused ja alternatiivid

Kohalike omavalitsuste ühinemised ja ühendamised on olnud 20. sajandi teisest poolest alates üks levinumaid haldusreformiteemasid. Kohaliku omavalitsuse reformidel ja omavalitsuste ühinemistel on olnud kolme tüüpi taustakaalutlusi (Brans 1992).

Esiteks heaoluriigi kasvu tingimusis oli vaja suur osa heaoluteenuseid delegeerida piirkondlikele valitsemisüksustele, mistõttu nende suutlikkust võrreldes traditsioonilise kogukonna suutlikkusega oli vaja järsult suurendada. Suurendada tuli nii rahandus- kui haldussuutlikkust, samuti viia uued vastavusse uued omavalitsusüksused ja kesksed teenusepiirkonnad. Sellised ühinemised toimusid vaid autonoomse omavalitsussüsteemiga riikides, kus avaliku võimu rolle on tavaks oluliselt delegeerida, ning teiseks riikides, kus poliitikas on sügav konsensustraditsioon, sh. kesk ja kohaliku valitsuse suhetes, st. Põhja Euroopas.

Teiseks, seoses valglinnastumisega suurenes pendelmigratsioon ja linna ning linnaümbruse omavalitsusüksustel tekkis de facto ühine infrastruktuur, mida reeglina (linnas) rahastas linn ning mille rahastamisega linnaümbruse omavalitsusüksused tegelda ei tahtnud või ei suutnud. Ühe kommunikatsiooniruumi jaotumine mitme jurisdiktsiooni vahel oli väga ebaratsionaalne ja takistas arenguid. Kõige radikaalsem versioon on olnud suurlinnade linnastupiirkondade (metropolitan area) kujundamine ja selle ühtne juhtimine. 

Kolmandaks ja enimvaieldud põhjuseks on olnud vahetult poliitiline. Väikestes omavalitsusüksustes kipub poliitika olema kas liiga vähe või liiga sügavalt konkureeriv (konfliktne), kuid igal juhul keskvalitsusega võrreldes vasakpoolne ja eestkostja-võimu kallakuga. Ühinemisi on käsitletud kui parempoolse poliitika katset omavalitsusüksuste mastaapide suurenemisega suurendada parempoolsetele programmidele iseloomulikumat temaatikat ja mobiliseerida parempoolset valijaskonda.

Siiski on ka teist tüüpi poliitilisi kaalutlusi. Tasakaalustatud parteisüsteeme loetakse efektiivsemaks kontrolli vahendiks altpoolt, mis võimaldab vähendada administratiivse kontrolli vajadusi ülaltpoolt (st. Riigikontrolli tüüpi asutuste sekkumist) ja seega säilitada omavalitsuste autonoomiat, ilma et tekkiks korruptsiooni või suurte juhtimisvigade ohtu.

Mitmed ühinemiste kaudu saavutada soovitavad eesmärgid iseenesest tingimata ühinemist või ühendamist ei nõua. Näiteks teenuste osutamist või infrastruktuuri optimaalset korraldamist võib saavutada omavalitsusüksuste koostöö kaudu, olgu siis lepinguliste suhete, operaatoragentuuri kasutamise vm vormis. Teatud halduskultuuritausta ja/või institutsionaalsete asetuste puhul on koostöösuhete laialdane väljaarenemine siiski vähetõenäoline. Sel juhul kerkivad ühinemised või ühendamised tugevalt päevakorda.

1.6 Suure omavalitsusüksuse plussid ja miinused

Suuruse positiivseid ja negatiivseid mõjusid kohaliku omavalitsuse üksuse haldusvõimekusele on kokkuvõtlikult käsitlenud prof. Georg Sootla, kelle käsitlusele (Sootla 2009) järgnev osa valdavalt põhineb.

Nagu märgib kohaliku ja regionaalpoliitika tuntud uurija M. Keating (1998) on ühendamiste temaatika väga tihedalt seotud ideoloogia ja huvidega, mistõttu ühendamiste pooldajatel ja vastastel on alati käepärast vajalikud argumendid. Tema arvates on neid on neljal teemal: majanduslik efektiivsus (hind), demokraatia ja demokraatlik kontroll, võrdne kohtlemine (teenuste maht ja kvaliteet, nende ühtlane tase kõikidele maksumaksjatele) ning tulubaasi kasv seoses ühinemiste sünergiaga. Teised autorid keskenduvad ka muudele teemadele nagu haldussuutlikkus. (Schaap 2007)

Majanduslik tõhusus. Efektiivsust laias tähenduses saab mõõta väga erineval moel. Esimene indikaator on kuldefektiivsus e. ökonoomia. Eeldatakse, et see suureneb (st kulud vähenevad) seoses mastaabi- (e. kuhjumis-) ja mahuefektiga. St. suurem mastaap võimaldab vältida dubleerimist ja vähendada tugikulusid, mis on suured väikeses mastaabis tegutsemisel (põhi, eriti mõisakoolide majandamiskulud). Efekt on ökonoomia ennekõike tugiteenuste arvelt ning teenuste osutajate suurema spetsialiseerumise ja professionaalsuse arvelt.

Nendele argumentidele on ka tugevad vastuargumente. Ühelt poolt on vastuargumendiks konkurentsi kui efektiivsuse mootori summutamine suures omavalitsusüksuses, mis teenuseid konsolideerib (Boyne 1992). Tekkib teenuste pakkumise monopol, mis võimaldab pikemas perspektiivis selle kvaliteedi kuid ka efektiivsuse langust. Teisalt on oluline argument teenuste kättesaadavuse vähenemine ühinemiste järel ning otsese kontrolli võimaluste vähenemine kodanike poolt (see on osaluselt poliitiline argument ja Boynel). Siiski pole see piisavalt tugev argument, nii nagu ka teised ratsionaalse valiku teooria argumendid.

See argument eeldab et omavalitsusüksuse suurenemisega jääb omavalitsusüksus tsentraliseeritud juhtimisega ning teenuste osutamise sisemist dekontsentreerimist ei toimu. Kui seda eeldada, nt. et suures omavalitsusüksuses tekkib üks raamatukogu, millel on palju filiaale, siis mahu ja mastaabiökonoomia tuleb ja teenused jäävad samale distantsile, ilmselt mitmekesistub kättesaadavate teavikute hulk, ja seega suureneb kvaliteet. Samas, suurem teenuspiirkond võib teatud teenuste puhul suurendada kulutusi kommunikatsioonile ja seega neutraliseerida mahuefekti eriti üksustes kus vahemaad on suured. Tihti seda tehakse kulude ülekandmisega teenuse saajale, mistõttu tegelik efektiivsus ei selgu. See on ka kättesaadavuse teine tahk ja teenuse tarbimise (mitte osutamise9 kulud tuleb võtta arvestuse aluseks.

Kolmandaks, tuleb arvestada seda, et avalikud teenused on – erateenustega võrreldes -- mahuliselt (eelarve tõttu) piiratud, ja kvaliteedi/ kvantiteedi suhet reguleerib poliitiline otsus: kui palju me sellele kulutame. Kuid teenuste madal hind võib tuleneda ka sellest, et selle kvaliteet on halvem ja see ei vasta standardile. Tegelikult hinnatakse ju väljundi ja sisendi kaudu teenuse maksumust, kuid mitte selle reaalset efekti avaliku teenuse tarbijale. Suuremad kulutused võivad vastupidi olla teenuse kõrge tulemuslikkuse (võrreldes kulutuste ühikuga) näitaja, nt. koolide asukoht riigieksamite pingereas. 

Palju uurijad on seisukohal, et paljude avalike teenuste puhul mahuefekti ei ole võimalik saavutada või seda on võimalik saavutada suhteliselt suure konsolideerimise järel (erinevad allikad, alates 50 tuhandest (Keating) ja 100 tuhandest elanikust (Wright). Eckstein (1967) märgib näiteks, et efekti ei anna politsei, päästeteenistuste, haridus ja jäätmemajanduse konsolideerimine , valitsemiskulude puhul ilmneb efekt üle 100 tuhande elanikuga kohalikes omavalitsustes, kuid mahuefekt on lihtne tulema vee ja heitvete ja jäätmemajanduses.

Valitsemisvõimekuse (haldussuutlikkuse) kasv. Suurem kasutajate arv ja kuhjumisefekt võimaldab laiendada pakutavate kvaliteeti ja suurendada valitsemise võimekust. Esiteks võimaldab see pakkuda mitte niivõrd suuremat mahtu ja hulka vaid varieerida teenuseid vastavalt kodaniku soovidele ja vajadustele. Teiseks, tõuseb valitsemissuutlikkus paremate spetsialistide värbamise võimaluste tõttu ja nende suurema spetsialiseerumise tõttu. Sellega suureneb ametnike tööviljakus (ei ole vaja ennast jaotada mitmete sektorite vahel) ja professionaalsus. Suurem kasutajate arv võimaldab palju paremini sobitada kokku teenusasutuste struktuuri ja teenuspiirkonna optimaalsete kulutuste ja kvaliteediga. 

Suuremat valitsemissuutlikkust seotakse samuti võimalusega detsentraliseerida rohkem avaliku võimu funktsioone omavalitsustele.

Samas on oht, et suurem ja funktsionaalselt spetsialiseeritud ametnikkond tähendab keerukate teenuste puhul rohkem bürokraatiat ja rohkem ajakulu kodaniku jaoks oma probleemi lahendamisel. Kuid see ei ole ühene mõjur. Seal kus riigi ja kodaniku suhe eeldab (Minzberg 1996) võrdset kohtlemist, seadusekuulekust ja nö. massteenuseid tuleb bürokraatia kindlasti asjale kasuks. Seal kus see suhe peab olema vahetu, individuaalne ja küllaltki keerukas võib bürokraatia juurdepääsu teenustele vähendada ja isiklikke kulusid suurendada.

Suuremates omavalitsustes tekkivad otsustamise kohmakuse probleem ja tähelepanu hajumise probleem teatud probleemidele või vajajatele (ääremaastumise), mis on juba demokraatia argument. 

Demokraatia ja võimestatus. Keskne argument on, et suurtes omavalitsusüksustes väheneb kodanike osaluse võimalused ja huvi poliitika vastu. Spetsiaalses uurimuses Larsen (2002) näitab, et vahetu ja emotsionaalne kontakt võimudega suurtes omavalitsustes väheneb kindlasti, kuid võimude mõjutamise võimalused ning huvi poliitika vastu ja eri rühmade huvide ja vajaduste esindatus kohalikus poliitikas suurtes omavalitsusüksustes ei vähene vaid pigem võimalused suurenevad. Eestis võib sellest saadav efekt olla veelgi suurem sest omavalitsusüksuste elanike arvu kasvuga suureneb ka parteide tasakaal ja väheneb piirkondlik partikularism. (vrdl. Dahl&Tufte: 1973: 14) Enamgi, suuremates omavalitsusüksustes on kergem nn. rohujuure tasandi organiseerumine ja võimude survestamine, sest partikulaarsed isiklikud suhted seda ei sega. (Rose 2002) Nt. vertikaalse tasakaalu loomine avalikule võimule (protest, kontroll) on väikestes omavalitsusüksustes raskendatud, kuna isikliku suhted ja võimalus olla kogukonnast kõrvale tõrjutud seda takistavad. Personaalne kontakt võib kõrvale tõrjuda tegelikud avalikud probleemid ning suunata avalik võim lahendama partikulaarseid ja teisejärgulisi probleeme. See pole aga kooskõlas võrdse kohtlemise põhimõtetega. Väikeomavalitsusüksuses toimib tegelikult väga spetsiifiline poliitika, osaluse ja kontaktide mudel, mis tugineb ennekõike isiklikele suhetele. Liiga lähedal asuv võim ei ole piisavalt mõjukas või vastupidi võib liigselt sekkuda kodanikuühiskonna asjadesse. Väikestes omavalitsusüksustes on pärsitud nii huvide mitmekesisuse ilmnemine kui professionaalne juhtimine. 

Väga levinud on tees, et omavalitsusüksuste suurenemisega väheneb huvi omavalitsusüksuse asjade vastu ja väheneb ka soov osaleda omavalitsusüksuse juhtimises. Osaluse küsimuses ja selle tagajärgede interpreteerimises on väga suur erinevus erinevate maailmavaadete roll. Liberaalne visioon eeldab, et osaluse eesmärk on tagada piisavalt efektiivne sisend, et valitsus rahva arvamusi ja huve otsustamisel arvestaks. S.t. osakus teenindab esindusdemokraatiat: osalus on kas ebapiisava sisendi kompenseerimine või lihtsalt inimese vaba aja veetmiseks ja suhtlusvajaduse rahuldamiseks. Ka vaba aja veetmiseks avaliku elu ruumis on suurtes omavalitsusüksustes on sellised võimalused suuremad. 

Väga levinud on tees, et suures omavalitsusüksuses maksab valija hääl vähem ja seetõttu väheneb kodanike hääle mõjukus ning kodaniku huvi mõjutada omavalitsusüksuse otsuseid. Samas, suureneb suuremas omavalitsusüksuses voliniku hääle kaal ja voliniku professionaalsus ning volinikutöö väärtus (seda hakatakse tõsisemalt tegema ja väärikamalt hindama), mistõttu kodanike huvi kohaliku poliitika vastu võib, vastupidi suureneda.

Teine osa autoritest käsitleb osalusdemokraatiat kui väärtust iseendas, täpsemalt kui mehhanismi mille abil kodanike osalus avalikus elus (ja vaid sealhulgas poliitikas) laieneb, tema võime seista enda eest ja vajadusel ka võimud vastu suureneb. Osaluse põhifunktsioon on see, et see suurendab sotsiaalset kapitali. Selles punktis on aga arvamused kahte lehte, kas see on nii või ei. Siiski kipub täna jääma peale arvamus (Rose 2002, Denters 2002), mille taga on ka sügav teoreetiline probleem. Üks osalusdemokraatia suund (ennekõike Putnam: 2007) eeldab, et alt-üles osalus on ühiskonna institutsionaalse arengu keskne mõjur ning eeldab, et vajalik väärtussüsteem sellist isetekkivad aktiivsust ka soodustab. Seetõttu tingivad Putnami arvates tugevad kodanikuinitsiatiivid valitsemise tõhustumise. Siiski näitavad uuringud, et Putnamil on põhjuslike seoste kirjeldamisega suuri probleeme. (Portes: 1998, Jackson,Miller 1998). Teine teoreetiline suund eeldab, et ladus valitsemine ja ka kodanike osalus ning võimestamine (empowerment) toimub selle kahe tasandi koostöös, s.t. osalus eeldab teatud institutsionaalset konteksti ja valitsemise võimekust (stiili). (Lowdens 2001, Maloney 2000, Akkerman 2004) Sellest tulenevalt, suurtes omavalitsusüksustes kodanikuaktiivsuse suurenemiseks on pigem soodsamad tingimused, eeldusel et kohalikud võimud ei soovi ennast kehtestada kui ainuvõimalikku autoriteeti vaid püüavad aidata kaasa omavalitsusüksuse või linna kodanikuaktiivsuse suurendamisele isegi kui sellega kaasneb suurem alt-üles kontroll. Suuremas omavalitsusüksuses on selline aktiivsus vähem seotud partikulaarsete eesmärkidega (sh. omavalitsusüksuse võimude erilise soosingu saavutamisega) ja see võimaldab rohkem ka tasakaalustada kohalikke võime.

Niisiis, omavalitsusüksuste ühinemise pessimistlik versioon on õigustatud siis kui suures omavalitsusüksuses on avaliku elu juhtimine ja teenuste osutamine keskendunud ühte punkti, st. et autonoomsed omavalitsusüksused on sisemiselt tugevalt tsentraliseeritud. Suur osa argumente kaotab oma veenvuse või isegi relevantsuse kui eeldada, et omavalitsusüksuse ühinemisega kaasneb oluline sisemine detsentraliseerimine ja kodaniku jaoks jääb kõik enam-vähem samaks, keskendub vaid otsustusvõim, mis võib veel tõhusamalt ja paindlikumalt jaotada ressursse. S.t. edukad ühinemised tähendavad ennekõike muutusi juhtimisstruktuurides ja siit terendub ka ühinemiste peamine efekt. See tähendab ühest küljest kohapeal osutatavate teenuste osutamise jätkamist seal kus selle efektiivsuse ja kvaliteedi suhe jääb optimaalsuse piiridesse kohalike asutuste või toimijate poolt (MTÜd), teisalt on võimalik lihtsustada enne ühinemist keskuses saadud teenuste kasutamist kogu piirkonna elanike poolt. Kolmandaks, see eeldab väga efektiivset sisendit omavalitsusüksuse piirkondades keskesse otsustusorganisse (volikogu ja valitsus) ning efektiivset „väljundit” võimude poolt andmaks impulsse ja ressursse ning koordineerimaks külade tasandi aktiivsust. Suurus muudab omavalitsusüksuse juhtimise keerukamaks kuid võimalused probleeme lahendada paindlikumaks. Meie uurimisrühma keskne arusaam on, et ühinemised on ennekõike just muutus omavalitsusüksuse-siseses juhtimissüsteemis ja struktuuris, mitte ainult jurisdiktsiooni laienemine ja võimu mehhaaniline keskendumine.

1.7 Kaasuste uurimine linnareformiks oluliste seoste leidmisel

Käesolevas töös on vaadeldud lähemalt linnavalitsemisalaste lahendite dünaamikat kahes pealinnas, Londonis ja Skopjes. Näidete valikuks oli asjaolu, et mõlemas linnas teostati, ehkki erinevas vormis detsentraliseerimisena esitletud reform, mille tulemusena linna kui terviku tasandilt toimuvat juhtimist vähendati (Londoni puhul ülemine administratiivne tasand nn Suur-Londoni tasand vahepeal lausa kaotati) ja vastavalt osalinnade (Londoni puhul) või linnaosade (Skopje puhul) tasandi võimupiirid suurenesid. Praeguseks on Londonis linna kui terviku administratiivne tasand uuesti taastatud, ehkki mõnevõrra teistsugusel kujul. Mõlemal juhul seostus linnasisese valitsemissüsteemi muutmine küllalt huvitaval kujul ka üleriigiliste poliitiliste protsessidega. Eeldame, et näidete puhul ilmnenud loogika ja dünaamika analüüs annavad ka olulist informatsiooni selle kohta, millega võiks Tallinna erinevate haldusreformivariantide puhul kokku puutuda.

Mõlema nimetatud kaasuse uurimisel töötati käesoleva uuristöö raames läbi kättesaadav sekundaarne materjal, nii artiklid kui seadustekstid. Londoni puhul järgnes tutvumine olukorraga kohapeal käesoleva aasta maikuu algul, kus intervjueeriti seitset ümberkorraldusega eri rollides kokku puutunud inimest (vt intervjuuprotokolle aruande lisas). Skopje puhul piirduti meilikommentaari küsimisega ühelt reformiga seotud rahvusvahelise MTÜ töötajalt.

2. LONDONI KAASUS

2.1 Londoni reformid

London on laialt tuntud suurlinna ja linnastuna, mille valitsemist kõige tihedamalt reformitakse. Kuigi viimasel poolsajandil on tõepoolest kasutatud nelja põhimõtteliselt erinevat linna(stu)korraldusmudelit, lisaks väiksemad reformid, on ebastabiilsuse võti 1965. aasta suhteliselt ebaõnnestunud Suur-Londoni reformis ning linna on iseloomustanud ka suhteliselt pikad stabiilse korralduse perioodid. Pikema ajalõigu kompaktset ülevaadet näeb uurimuse lisaks olevast tabelist, järgnevalt on põhjalikumalt avatud viimase aja arenguid.

Viimane pikem stabiilsusperiood (1889-1965) tähendas Londoni regiooni (London County) suhteliselt tsentraliseeritud valitsemist, kus linnakeskvalitsust (London County Council) abistasid teatud ulatuses väikeosalinnade (metropolitan boroughs) asutused. Üldjoontes meenutas toonane Londoni regiooni valitsemiskorraldus tänast Pariisi. Londoni regioon hõlmas ajaloolist linna ümbritsevaid suuri linnastuvaid alasid, ent ajalooline Londoni linn (City of London) ise oma ruutmiilisuurustes väljakujunenud piirides jäi soovikohaselt Londoni regioonist välja ning toimis traditsioonilise valitsemismudeli (City of London Corporation) alusel ärikeskusena.

Selle ajajärgu esimest poolt iseloomustas kohandumine metropoli tekkega ning uut tüüpi haldus- ja tehnosüsteemide (planeerimine, politsei, arvepidamine, hoolekanne, kanalisatsioon, ühistransport, tänavavalgustus) kasutuselevõtt. Teisel poolel kasvas linnastu Londoni regiooni piirest kaugele välja. Tekkisid uuelaadsed kommunikatsiooni ja logistika probleemid. Ka iseloomustas ülerahvastatud Londoni regiooni linnakeskvalitsust iseloomustas vähene innovatsioonisuutlikkus, regioon ei suutnud tegeliku linnastu kasvuga piisavalt kohanduda, ümbruskonna omavalitsustele kaotati nii tootmist kui rahvastikuosa.

Oma osa muutustes etendasid ka poliitilised kaalutlused. Konservatiivid polnud rahul olukorraga, kus nende vähemusespüsimine pealinna regioonis oli praktiliselt kindel. Jõuvahekordi oli võimalik muuta Londoni laiendamisega, haarates sellesse Londoni regiooni ümbritsevaid jõukamaid ja vahepeal linnastunud piirkondi, kes üldjuhul hääletasid konservatiivide poolt. Samas tuli lahustumise vältimiseks tagada uute linnastupiirkondade piisav autonoomia.

Konservatiivide riigikeskvalitsuse poolt pikalt ja põhjalikult ettevalmistatud reform rakendus aastast 1965 ning omas kolme keskset muudatust:

Londoni regiooniga liideti vahepeal linnastunud piirkonnad, ennekõike põhiosa senisest Middlesexi regioonist (Middlesex County) ning kujunenud suurregiooni hakati nimetama Suur-London (Greater London), ajalooline Londoni linn jääb jätkuvalt Suur-Londonist välja;

seniste Londoni ja Middlesexi regioonide jt liidetud alade madalama tasandi valitsemisüksuste ühendamisel loodi 32 osalinna (Greater London boroughs), millele anti senisest märksa ulatuslikumad pädevused;

kujundati jagatud valitsemiskorralduse mudel, kus varasemast nõrgema linnakeskvalitsuse (Greater London Council) ja varasemast tugevamate osalinnade valitsuste pädevused olid mitmetes küsimustes läbipõimunud.

Paraku ei hakanud jagatud pädevustega mudel praktikas tööle. Linnakeskvalitsus püüdis end kehtestada arengu suunajana, ent tal polnud selleks piisavalt pädevust. Samas polnud ka osalinnadel piisavat tugevust täiesti omaette tegutsemiseks. Linnakeskvalitsus küll paisus ja sai oma kasutusse rohkem raha, ent ei suutnud selgesse juhtrolli tõusta. Ta oli liiga nõrk, et olla efektiivne, aga liiga tugev, et olla aktsepteeritud. Tulemuseks oli haldus- ja arendustegevuse takerdumine vaidlustesse ning Londoni valitsemise politiseerumine.

Suureks konfliktikohaks tõusis elamuehitus, kus kaugemad osalinnad vastustavad linnakeskvalitsuse algatusi asustamaks osa ülerahvastatud vana metropoliala elanikke ülerahvastatuse leevendamiseks Suur-Londonis ümber ning teema käsitlemine ka politiseerus, kui tööerakondlik linnakeskvalitsus kuulutas huvi uusasukate häältega kaugemad osalinnad konservatiivide käest ära võtta. Samas jooksis pingeliin siiski ennekõike linnakeskvalitsuse ja osalinnavalitsuste vahel, kummagi erinevate erakondade esindajad ühinesid teise tasandi vastu.

Tekkinud püsipingestatuse lahendas konservatiivide riigikeskvalitsus 1986 linnakeskvalitsuse kaotamisega ja osalinnadele täielike omavalitsusüksuste õiguste andmisega. Suur-Londoni regioon hakkas koosnema 33-st osalinnast ja regiooni vajadusel esindama ajaloolise Londoni linnapea (Lord Mayor of City of London), kelle valimine ei vastanud vahepealsetel sajanditel kujunenud demokraatianõuetele. Eesmärgistatud killustatust täiendas teatud üleregiooniliste tegevuste korraldamine riigikeskvalitsuse agentuuride kaudu ja teiste haldamine osalinnade ühisagentuuride kaudu (ennekõike tuntud Londoni Valitsemisühenduse [Association of London Government] nime all, praegu uue nimetusega London Councils .

2.2 Koordineerimis- ja arendusprobleemide lahendamine ülelondonilise juhtimise puudumise aastatel (1986 - 1999)

Ülelondonilise juhtimistasandi likvideerimine suuresti parteipoliitilistel kalutlustel peaminister Thatcheri poolt tekitas täiesti uuelaadse olukorra: objektiivne vajadus linna kui terviku arendamiseks ja probleemide lahendamiseks tehtavaid otsuseid koordineerida ja vähemalt mingis ulatuses ka planeerida säilis, samas keskset organit või kohta selleks enam polnud. Mingid varem harrastatud  planeerivad tegevused langesid küll ära, ülejäänuid tuli tahes tahtmata kellegi vahel ära jaotada või kusagil täita. Kõne alla tulid järgmised variandid: a) vabatahtlik koordineerimine osalinnade vahel; b) riigivalitsuse poolt teatud planeerimis-koordineerimisfunktsioonide enda kätte võtmine; c) nende funktsioonide andmine ärisektori kätte. Neljanda variandina võiks välja tuua vastavate funktsioonide täitmise Suur-Londonist veelgi laiema planeerimisregiooni (Kagu-Inglismaa) raames, kuna aga siin on tegemist samuti vabatahtliku koordineerimisega, siis paigutame ta siiski siinkohal a) variandi alla.

Tegelikkuses kasutati kogumit kõigist eelnimetatud variantidest. Milline oli tulemus ja kui hästi suudeti endist Greater London Council-it (GLC) asendada? Nagu meile vastas üks intervjueeritavatest: vastus sõltub sellest kellelt küsite sõltub sellest kelle poole sellise küsimusega pöördute. Tööerakondlane vastab ühtemoodi, konservatiiv teistmoodi. Tervikuna võib väita, et kätte ära London selle ajaga ei lagunenud, samas aga tuleb nentida, et otsustamine muutus tugevalt fragmentaarseks ja kõige enam suurenes just Valitsuse osatähtsus koordineerijana, “võim triivis Whitehalli poole”. Kusjuures, nagu antud aruandes mujal märgitud, võrreldes näiteks taasiseseivumisjärgse Eestiga on Inglismaal valitsuse funktsioonid linnade arendamisel ja nsnde sotsiaalsfääri ülalpidamisel olnud kogu aeg oluliselt suuremad.

Osalinnad said GLC piirangute alt vabaks, osa neist rõõmustas selle üle enam, teised vähem, osa koordineerimistegevusest läks üle osalinnade joint arrangementide võrgustikule (põhimõte: London wide but borough ) ja mitmed seni vaid osalinnatasandil tegutsenud persoonid tõusid selle tegevuse käigus ka Suur-Londoni tasandil tegijateks. Osalinnade koostöövõrgustik oli (ja suuresti ka on ) Londonis piisavalt keeriline, ta koosnes reast funktsionaalsete (nagu planeerimine, transport või housing) valdkondade komiteedest ja üksustest, eri süsteemidest näiteks palgarahade läbirääkimisteks või grantide hankimiseks,aga ka suunitluselt universaalsematest osalinnade koostöösüsteemidest. Viimaseid oli esialgu kaks: üks labouri poolt valitsevate osalinnade, teine konservatiivide poolt valitsevate osalinnade poolt loodud.

Iseenesest on osalinnade vabatahlik kooperatsioon kindlasti väga demokraatlik koostöövorm, samas aga piisavalt aeglane ja kohmakas. Tervikuna võib väita, et osalinnade kooperatsioonivõrgustik ülemise juhtimistasandi puudumise perioodil teatud määral  täiustus ja tema toimimine paranes. Kui ülemine juhtimistasand 2000. aastal uuesti taastati, siis osa selle võrgustiku poolt täidetud funktsioonidest anti uuesti tagasi ülemisele tasndile, nüüd siis uuele organile, nüüdse nimetusega Greater London Authority, osaga aga jätkati. 

Thatcherile oli iseloomulik püüd anda juhtimist ja koordineerimist võimaldavaid funktsioone elanike poolt demokraatlikult valitud kogude (poliitiliste kogude ) poolt moodustatud ja nende poolt kontrollitavate organite kui ebaefektiivsete käest mitmesuguste ettevõtlust esindavate liitude kätte. Loomulikult muutusid sellega ka vastavate tegevuste või valdkondade rõhuasetused. Näiteks siin on majanduspoliitikas nn London First initsiatiivi esilekerkimine, mille raames püüti leida võimalusi Londoni kui maailmalinna ja eriti globaalse finantskeskuse rolli tugevdada. Londoni toimimine finantskeskusena seostub eelkõige City-ga kui väga väikese (umbes üks ruutmiil ), aga spetsiifiliste ajaloolisest taustast tulenevate juriidiliste õigustega ja äriliselt üliolulise piirkonnaga. City meer sai Suur-Londoni linnapea ametikoha kaotamise järel hakata täitma ka linna esindamisel, igasuguste delegatsioonide vastuvõtmisel jne sisuliselt Londoni “pärismeeri” rolli. Tegemist oli justnagu puhtalt sümboolse aktiga, samas aga aitas see loomulikult tugevdada ka City kui finantskeskuse prestiizi. Iseenesest kiiduväärne eesmärk, probleem vaid selles, et tema saavutmine toimus muude struktuursete ja regionaalsete programmide arvel, millel ei olnud nii tugevat eestseisja kui City finantseliit.

Mitmete Londoniga seostuvate projektide puhul tegutsesid valitsus ja Londoni juhtivad äriringkonnad käsikäes. Näiteks on siin megaprojekt Londoni nn Docklandi regenereerimiseks kaasaegseks atraktiivseks büroohoonete ja teeninduspiirkonnaks. Projekti hakkas isiklikult kureerima valitsuse üks võtmekujusid Lord Heseltine. Ilmselt tänu nii kõrgele kureerimisele õnnestuski lahendada küllalt kiiresti selle nelja osalinna territooriumil asuva piirkonna maaomandusprobleemid ja paigutada regenereerimise käigus ümber “ettejäävad” inimesd, samas ei suudetud aga kiiresti ja rahuldavalt lahendada Docklandi piirkonna transpordiühendust Londoni tuumikosaga ja seetõttu ähvardas hiilgav megaprojekt kujuneda hiilgavaks finantsiliseks läbikukkumiseks. Tekkis ka tugev protestiliikumine kohaliku elanikkonna hulgas kuna uus rajoon vajas hoopis teist tüüpi tööhõivet ja sadamapiirkonna proletaarne publik tõrjuti seega äri- ja võimueliidi tippudes kavandatud projektiga oma kodurajoonist välja.

Kokkuvõtlikult saab väita, et raskused, mis tekkisid infrastruktuuride rajamisel ja eriti transpordiprobleemide lahendamisel ilma, et neid protsesse saanuks Suur-Londoni tasandilt professionaalselt koordineerida ja juhtida, samuti londonlaste arusaam, et detsentraliseeritud süsteemi puhul puudub jõuline isik, kes riigis londonlaste ja Londoni arengu huvisid esindaks olid nendeks teguriteks, mis muutsid londonlased suurlinnas tsentraliseerituma arenduspoliitika toetajateks. Kui peale Labouri võimuletulekut ja Greater London Act-i vastuvõtmist 1999. aastal, millega Suur-Londoni juhtimistasand taastati kandideeris endine (reformieelne) Londoni linnapea Livingstone 2000 aastal uuesti endisele anetikohale loosungi “Transport, transporti ja veelkord transporti !” all edestas ta oma konkurente veenvalt.

2.3. Koordinatsiooni taastamine Suur-Londoni valitsusasutuse (GLA) loomisega

Kujunenud korraldusmudel ei lahendanud rahuldavalt strateegilise planeerimise, infrastruktuuri ja kommunikatsioonide probleeme ning tekkis ka rahulolematus Londoni nõrga strateegilise suutlikkuse ja kehtestavusega üleilmastunud metropolide konkurentsis. Ärimehed ei suutnud strateegilise planeerimise rolli täita kaugeltki selliselt, nagu tätšerlik mudel eeldas. Samas ei olnud 1997 Ühendkuningriigis võimule tulnud tööerakonnal ei soovi naasta varasemasse pingestatud mudelisse ega regiooni valitsemist tugevalt tsentraliseerida.

2000 jõustunud taastsentraliseerimise tingimustes säilitasid osalinnad valdavalt oma õigused, ent lisaks loodi autonoomne Suur-Londoni valitsusasutus (Greater London Authority, GLA), mis koosneb otsevalitavast linnapeast (Mayor of London) ja esinduskogust (London Assembly) ja  tegeleb ülelinnaliste kommunikatsioonide väljaehitamise ja arengu koordineerimisega. GLA-l eraldatakse esialgselt seadusega vastutus piiratud arvu valdkondade eest. Ta sai ülesande koordineerida maakasutuse planeerimist, transporti, linna- ja ettevõtluse arendamist selle üldisemas tähenduses, lisaks  ka funktsioone seoses ohutusega ja politsei tööga Londonis. 

Suur-Londoni valitsusasutusele allutati enamik üleregioonilisi agentuure, mõned neist aga jäeti siiski ka  London Councils-i (vt eestpoolt) võimkonda. GLA keskagentuurid on:

Transport for London (TfL),

London Metropolitan Police Authority (MPA),

London Fire and Emergency Planning Authority (LFEPA),

London Development Agency (LDA).

Võib väita, et Tööerakonna seadus taastas küll ülelinnalise juhtimistasandi, tegi aga seda üsna mõõdukal kujul, vaid teatud valitud funktsioonide lõikes. Linnapea Livinstone-ile aga sellest ei piisanud. Järk-järgult üritas ta oma võimupiire laiendada, taotles näiteks prügimajanduse tsentraliseerimist ja kontsentreerimist. Toetudes asjaolule, et GLA vastutab üldise ruumilise planeerimise eest linnas taotles ta ka täiendavaid õigusi seoses housing-uga jne. Teatud edu ta sellise poliitikaga, millele suutis hankida ka oma parteid (Tööerakonna) toetuse, ka saavutas, põhimudel linna-ja linnaosade vahelises võimujaotuses siiski radikaalselt ei muutunud.

GLA-le alluvate keskagentuuride juhtimine linnapea poolt käib nõukogude (board) kaudu. Valdavalt on linnapeal õigus nõukogud suuremas osas nimetada (assamblee liikmete seast). Nõukogud teevad keskagentuuride jaoks tõepoolest olulisi otsuseid. Erandiks on politsei, mida praktikas põhiliselt opereerib eraldi keskvalitsuse volinik (commissioner).

Suur-Londoni valitsusasutus on esimesel tegevusjärgul tööerakonna mõju all. Linnapeaks valitakse omaaegne linnakeskvalitsuse juht Ken Livingstone, kes kujundab uue valitsemisasutuse näo. Kui Gordon Brown riigile rahasaamiseks kontraktis välja osa metrookorraldusest, andis Livingstone riigi kohtusse. Kohtuprotsessi ta küll kaotas, aga moraalselt aga siiski võitis, sest erafirma läks pankrotti. Üldiselt londonlane mõtleb nii, et teab ikka oma asju paremini kui riik ja et londonlastel peab olema keegi kes neid esindab. Ja selle tõttu pooldab linnapead (ju siis koos tema GLA-ga ja linna kui terviku tasandil assambleed).

Karismaatilisel linnapeana suutes Livingstone kujundada Suur-Londoni valitsusasutuse riigikeskvalitsuse ja osalinnade reaalseks kommunikatiivseks vahetasandiks. Suur-London muutub rahvusvaheliselt nähtavamaks, muuhulgas saadakse 2012 olümpiamängude korraldamise õigus. Samas kritiseeritakse strateegiakujunduse ja teostamisvastutuse tasakaalustamatust. Näiteks olümpiamängude korraldamine kujuneb oodatust oluliselt raskemaks, reaalselt peavad selle välja kandma riigikeskvalitsus ja osalinnad. Perioodile on iseloomulik osalinnade õiguste tähelepanelik kaitse, teisalt surve edasiseks linnakeskvõimu tugevdamiseks (sh Suur-Londoni linnapea algatused). 2008 valitsusasutuse valimistel võidavad esmakordselt konservatiivid, kes üldjoontes jätkavad kujunenud joont.

Praegune Londoni linnapea Boris Johnson ei võitnud valimisi niivõrd poliitikate pealt selles mõttes, et oleks enamike poliitikate osas oma ideid Livinstone’i omadele vastandanud, vaid pigem sellega, et rõhus enam public safety-le ja vast ka noorsootööle ja mängis suhete parandamise vajadusele osalinnadega. Ja londonlane valib linnapead mitte kui mingite projektide elluviimise administraatorit, aga political skill-i järgi. Pead olema personality ja well-known ja väljapaistev. Mõlemad kandidaadid olidki large figures, sellised kes “ruumi täidavad”.

Kampaanias Livingstone rõhus rohkem inner city-le (kus ka nn social housing-ut rohkem), Johnson rohkem Suur-Londoni ääreala jõukatele osalinnadele. Samas: see inner city-s elavate ja Suur-Londoni äärealadel peal elavate inimeste jaotus pole praegu enam nii selge kui varem, social housingut viiakse enam kaugematesse linnaosadesse, immigrante elab ka ääre peal. Varem oli London tervikuna väga selgelt tööerakonna ülekaaluga linn, nüüd asi enam nii selge pole. Ja Londonis on konservatiivide-tööerakonna diferents nüüdseks väiksem kui riigis tervikuna.

2.4 Osalinnade valitsemine ja devolutsioon

Osalinnad toimivad suuresti omaette. Koostöö toimub väljakujunenud vormide kaudu (nt London Councils). On ka praktilist koostööd, nt osalinnade piire moodustavate tänavate parkimiskorra kujundamisel (lõivud, trahvid), koristamisel jne, see on ennekõike ametnike ülesanne. Mõned osalinnad on teinud ka rohkem koostööd.

Osalinnade nägemused enda arengust on suhteliselt erinevad. Näiteks Westminsteri osalinn eelistab madalat hoonestust ja rohelust, rõhutades elukeskkonna kvaliteeti. Samas kõrval paiknev Londoni keskuse osalinn (City of London) ei näe probleemi pilvelõhkujate kerkimises ja suure äri keskusena toimimises.

Jämerehkendusega võib öelda, et 19 osalinna on nüüd konservatiivide käes ja 13 tööerakonna käes ja varem teistpidi. Aga päris täpselt öelda ei saagi. Kõik ei jookse parteide liine pidi ja osades on ka liberaaldemokraatidel küllalt tugevad positsioonid ning mõnes osalinnas on nad siis koalitsioonis konservatiividega, mõnes tööerakonnaga.

Küsimus, kas on tulnud kõne alla osalinnade sisese kohaliku haldustasandi loomine (midagi meie linnaosade/valdade suurusjärgus), pole aktuaalne: tsentraliseeritud riigivalitsemise tingimustes ta lihtsalt ei tõuse poliitikapäevakorda. Küll on olemas nn wardid ehk valimispiirkonnad, ent need on tehnilised moodustised, mille piirid igaks valimiseks ümber joonistatakse. Idee on jagada valijad selliselt, et igast wardist saaks osalinna volikokku 3 valida saadikut. Wardi saadikud suhtlevad intensiivselt oma wardi valijatega, ent wardil puudub igasugune valitsemislik sisu.

Seoses kohaliku omavalitsuse nõrga seisundiga on puudunud laiem avalik väitlus kohalikumate enesekorraldusüksuste osas Eesti valla või linnaosa tasemel. Rahvalähedust kehastavad pigem mõnesaja tuhande elanikuga osalinnad, oma tegevusaja jooksul ei aktualiseerinud kesklinnavalitsus osalinnast madalama taseme omavalitsustasandi vajadust. Mõned osalinnad (näiteks Tower Hamlets ja Islington) on viimastel aegadel loonud kogukonnanõukogud (neighbourhood communities), andes neile teatud praktilise sisu. Samuti on vähemlinnalistes piirkondades algatusi külatasandi (parish e külanõukogu) teatud kujul taaselustamiseks, ent need pole saanud kuigi laia kandepinda. Enamalt jaolt on aga osalinnade madalama tasandi korralduses tegu vaid wardidega ehk valimisringkondadega. Pigem on surve liita praeguseid osalinnu suuremateks ja tõhustada niiviisi linnavalitsemist.

Wardist valitud osalinna volikogu liige ka seal esindab oma wardi (vähemalt moraalselt seotud oma mandaadiga). Ja wardid reeglina omavad ka küllalt tugevat kohalikku identiteeti, paljudel juhtudel on tekkinud endiste külade baasil. Oluline on see, et distsictil ei ole oma eraldi volikogu ega eelarvet. Samas enamikes districtides on mingid kohalikud komiteed, nimetusega näiteks neighbourhood commuities või district commuities, mille kaudu osalinna tasand räägib kohaliku rahvaga. Et mis häda, mida vaja, mida tahetakse näha, milliseid area partnershipe oleks vaja teha jne. Aga see on ikkagi selline konsulteerimine. Informaalne värk. “Talking shops”. Maapiirkondades parishitel on parish councils ja ka mingi väike oma eelarve, et näiteks vallamaja ära remontida, linnades pole seda peetud vajalikuks.

Vahetevahel on tõstetud küsimust, et võib-olla sellel districtide tasandil võiksid olla oma volikogud. See pole mingi konkreetse poliitilise partei initsiatiiv, pigem selline cross-party arutelu. Aga tugevamat pinda pole taolistel initsiatiividel tekkinud, sest kohalikud elanikud on närvilised, et igasugused munitsipaalsed otsustusprotsessid tikuvad venima ja kardetakse, et uue tasandi juurdetekitamine otsustamisse suurendaks seda venimise ohtu.

Valitsemistasandite temaatika pole kohaliku valitsemise alastes debattides võtmerollis üles tõusnud, ent teatud algatusi ja arutelusid on olnud. Londonis soovis Livingstone viimase reformiga luua suurosalinnad (super-boroughs), mida olnuks 7, ent see ei läinud läbi.  Tööerakond on propageerinud ideed luua osalinnast allapoole kolmas, madalam omavalitsustasand (analoogiliselt maapiirkondade nn parish councils-itele), ent seejuures peeti silmas mitte üldlahendit vaid pigem erilahendit  keskusest kaugel paiknevate traditsioonilise identiteediga Suur-Londoni piirkondade jaoks. Kolmanda omavalitsustasandi loomist propageeriti vabatahtlikuna,  talle ei nähtud ette ka osa olemasolevatest maksutuludest  Reaalselt pole Suur- Londonis ühtegi kolmanda omavalitsustasandi üksust loodud.

Julgem sama tüüpi algatus pärineb kaugemalt, Cornwallist. Senine kohaliku valitsemise korraldus, kus regioon (county) jagunes maakondadeks (districts), püütakse ümber kujundada selliselt, et suhteliselt suuri maakondi asendaksid väiksemad ja elanikulähedasemad vallad (parishes). Enamik maakondade ülesandeid kantaks valdadele, osa regioonidele. Konservatiivid on selle tööerakonna algatuse suhtes äärmiselt äraootavad.

2.5 Tulevikukavasid

Thatcheri-aegsete konservatiivide sõnum GLC-d laiali saates oli: ümbruskonna täisehitamise asemel tuleb hoopis elavdada halli ja mahajäävat linnakeskust ning anda ettevõtjatele suuremad võimalused arendustegevust kavandada ja eest vedada (selle näideteks olid muuhulgas esimesed Londoni keskuse pilvelõhkujad ja Docklandsi projekt). Tööerakond vastustas muutusi, ent kujundas ajapikku uue, paindlikuma strateegia, mis realiseerus Blairi võimule tulles GLA projektis. Ka kaugematele osalinnadele on viimase 10 aasta jooksul kehtestatud ehitustiheduse standardid uute piirkondade planeerimisel, et inimesi ära majutada.

GLA on nüüdseks laialt aktsepteeritud ja konservatiivid on kujundanud uue sõnumi. Johnsoni (linnapea)-Cameroni (erakonnajuht) ajajärgu sõnum on rohkem tegeleda valdavalt jõukama rahva elukohaks olevate eeslinnade probleemidega (deprivation of suburbs). Samuti rõhutatakse senisest enam devolutsiooni ja kohalikku demokraatiat. Konservatiivide ettepanekutepaketis sisaldub muuhulgas mittesiduva tulemusega rahvahääletuste idee, millega saaks näiteks takistada teatud arendusprojekte. Teatud hulga allkirjade kogumisel peavad kohalikud võimud rahvahääletuse läbi viima ning ka mittesiduv tulemus on moraalselt tugevalt kohustav. See oleks  rohujuuretasandi kontrolli võimalus osalinnade valitsustes (townhallides) tehtava poliitika üle.

GLA ei ole ei osalinnade ega konservatiivide seisukohast vaadates probleem, sest ta on suhteliselt väikese võimuga koordineeriv struktuur, mis ei kahjusta oluliselt osalinnade autonoomiat, ent samas võimaldab selgemalt adresseerida teatud ühistööd nõudvaid teemasid. Omaaegne skeptitsism (GLA loomise rahvahääletusel olid konservatiivid vastu) on asendunud leppimusega. Kõige kaheldavam on GLA assembly vajadus tänasel kujul ja otsevalituna, sest tal puudub sisuline roll. Veel võib millalgi teemaks tõusta osalinnade arvu vähendamine: 200 000 elanikuga osalinnu peetakse suhteliselt väikeseks ja kogumina kirjuks.

Tööerakonna entusiasm Suur-Londoni valimiskaotuse järel on lahtunud ja pigem viiakse praegu Londoni haldamise tegevusi QANGO-desse (riigikeskvalitsuse mõjualustesse haldus-MTÜ-desse) kui antakse üle linnakeskvalitsusele. Tänased juhtivad QUANGO-d on:

Homes and Communities Agency (riiklik agentuur, mis ehitab social housingit),

Infrastructure and Planning Committee (otsused suurte arendusprojektide planeerimise kohta, näiteks Heathrow’ lennujaama ümberehitus),

Tenants Services Authority (reguleerib social housingit).

GLA tuleviku osas tundub tõenäoline, et kaotama keegi teda ei hakka. Kui Cameron saab peaministriks, on mõeldav teatud devolutsioon: teatud riigitasandi ülesanded (näiteks tervishoid) võidakse anda GLA-le ja ehk mõned GLA tänased ülesanded ka osalinnadele (või London Councilsile). Samas on Briti poliitilise eliidi seas levinud uskumus, et kohaliku omavalitsuse üksused on liiga väikesed. Viimase osas on konservatiivid vähementusiastlikud, ent siiski viitab see teisele võimalikule muutussuundumusele.

Konservatiivid soovivad kaotada Ühendkuningriigis loodud suurregioonide vahetasandi, mis praegu tegeleb arengu kavandamise ja EL-i vahendite haldamisega. Ajaloolised regioonid (county) ajavad nende meelest asja piisavalt hästi ära ja mis nõuab laiemat kavandamist, võib tõsta riigi tasandile. Erandiks võib jääda Suur-Londoni regioon, mis on ennast teatud mõttes tõestanud (ja kus nüüd on võimul konservatiivid).

2.6 Struktuursed jooned

Londoni valitsemiskorralduse mõtestamisel peab arvestama teatud struktuurseid jooni. Kohaliku angloameerika õigussüsteemi aluseks olevat tava, juhtumipõhisust ja pretsedente täiendab tükati ebaühtlane regulatsioon, mille sügavusaste ja regulatiivsus on äärmiselt kõikuv. Ühendkuningriigis on juurdunud orgaanilise või loomuliku arengu (organic growth) põhimõte: võimalikult vähe planeeritud struktuure ja võimalikult palju alt üles iseenesest ilmuvaid struktuure. See on aluseks nii riigi- kui linnapoliitikale.

Poliitika sisu mõjutab kaks vastuolulist ühiskonnas laialtlevinud seadumust. Ühelt poolt nõutakse kodanike võrdsust ja teenuste võrdsust (service equality). Samas aktsepteeritakse ebavõrdsust muus osas, sh sissetulekute ebavõrdsust. Põhimõtteliselt järgib see pingestatust üksüheselt Marshalli kodakondsuskäsitluse alusloogikat. Selle tulemusena on keskne huvi teenuste võimalikult ühetaoline pakkumine, mis soodustab tsentraliseeritud valitsemist (ühtsed standardid ja järelevalve üle kogu riigi). Kui riigikeskvalitsuse roll on suur, siis avalik huvitatus kohaliku omavalitsuse osas äärmiselt väike, pigem nähakse neid teenusekontoritena kui autonoomsete üksustena.

Riigi roll on väga suur. Keskvalitsuselt tulev raha moodustab 60-80% iga osalinna eelarvest ja erinevalt Eestist tellib keskvalitsus väga selgelt muusika, määrates ette tegevused ja nende eesmärgid. Prantsusmaa kõrval on Inglismaa üks Euroopa tsentraliseerituima valitsemiskorraldusega riike. Samuti kehtestab ja muudab riik kogu seadusandluse ja reeglid, pole Eesti-taolist suhteliselt autonoomset kohaliku omavalitsuse õigusloomet. See muudab väga oluliselt poliitika konteksti: võitlus mõjuvõimu pärast toimub ennekõike keskvalitsuse tasandil ja kaudu, ei osalinnade suhted omavahel ega linnakeskvalitsusega oma piisavat poliitilist kaalu.

Briti valitsemiskorraldusele on iseloomulik poliitika ja valitsemise tugev eristatus. Ka kohalikul tasandil on erakonnapõhine poliitvõim ennekõike debati kandja, praktilist valitsemist teostavad ülekaalukalt suhteliselt autonoomsed ametnikud. Osalinnade elu korraldamine toimub ennekõike nende ametkondade kaudu – muidugi kui keskvalitsus seda teatud lõikudes ise ei tee. Praktilisel elukorraldusel on lisaks regulatsioonidele ja määratletud rahakasutuseesmärkidele olulised ka tavad ja lepingud. Näiteks piiritänavate koristamise puhul kasutatakse üldjuhul juurdunud praktikaid ega tehta oma elu täpse kirjapanekuga keeruliseks. Kui aga tekkib vajadus, sõlmitakse kokkulepped ja lepingud. Seda teevad põhiliselt ametnikud, kes igapäevatööd praktiliselt korraldavad.

Ühendkuningriigi poliitsüsteemi tervikuna iseloomustab tsentraliseeritus ja kodanike ignorantsus. Juba pikka aega on inimeste kohalik osalus (engagement) poliitikas vähenenud, nüüd on see suundumus täheldatav ka riigitasandi valimistel. Väga üldistatult võib öelda, et Inglismaa keskmine kohalike valimiste osalusmäär on 36%, osalinnade volikogude valimistel on see 35-45% ja Suur-Londoni linnapea valimistel 45%. Kohalik poliitika on nõrk ja aktiivsust vähe, see haakub kogu kohaliku omavalitsuse vähese võimuga. Kohaliku valitsemise reformide taga on alati tõhusus, mitte demokraatia.

Lõpuks tuleb Eesti oludesse kandmisel arvestada suurusjärkude erinevusega. Suur-Londoni regioon on Eestist kordades suurema elanikkonnaga ning suuremad osalinnad ületavad Tallinna. Meie linnaosade väiksusastmel struktuurid üldjuhul kuigi arenenud pole. Teatud vastavussuhted püüab markeerida järgnev tabel. Samas on nii Londoni kui Tallinna näol tegu pealinnaga ja selles mõttes on nende roll poliitilises mõttes ja avalikus debatis rohkem võrreldav kui suurusvahed viitavad.

Tabel 5 Londoni ja Tallinna regiooni suhestamine

	Londoni regioon
	Tallinna regioon

	Linnastunud Kagu-Inglismaa suurregioon
	Vaste puudub (lähim oleks toimiv Suur-Talsinki)

	Suur-London (Greater London)
	Vaste puudub (lähim oleks ühisstrateegiaga Harjumaa)

	Põhilinnastu (metropolitan area 1889-1965, London City Councili halduspiirkond)
	Tallinn ja kuldse rõnga vallad, kui neid valitsetaks enamikus valdkondades ühtselt või koordineeritult

	London kuni 1855
	Tallinn

	Osalinn (borough)
	Vaste puudub (osalinn on iseseisev nagu Maardu ja Saue, aga mitmesaja tuhande elanikuga)

	Vaste puudub (lähim väikesed osalinnad 19. sajandil)
	Linnaosa

	Ringkond (district)
	Asum


Allikas: autorite koostatud

3. SKOPJE KAASUS

3.1 Sissejuhatus

Võimalikuks kaasuseks, mille uurimist käesoleva töö kavandamisel arutati oli detsentraliseerimine Makedoonia Vabariigi pealinnas Skopjes. Skopjes toimus linnaosade staatuse tõstmine seoses administratiivreformiga 2004. aasta augustis. Vastavalt vastuvõetud pealinnaseadusele (spetsiaalne Makedoonia Vabariigi seadus Skopje kohta) nimetati linnaosad omavalitsusüksusteks, ehkki nii nagu hiljem lähemalt selgitame piiratud volitustega omavalitsusüksusteks ja nähti ette linnaosadele otsevalimistega linnapea ja volikogu valimine.

Ehkki suuruselt (umb. pool miljonit elanikku, veerand Makedoonia elanikkonnast) on Skopje Tallinnaga palju paremini võrreldav kui London pakuvad Skopje detsentraliseerimisprobleemide ümber olevad diskussioonid natuke vähem huvi kui Londoni omad. Eelkõige sellepärast, et administratiivreform Skopjes pigem küllalt spetsiifilise rahvuspoliitilise kontekstiga kui reaalsete linnajuhtimislike vajaduste ja dilemmadega. Reaalne detsentraliseerimine vähem radikaalne kui Londoni puhul Thatcheri ajal ja seostus suuresti rahvuspõhiste linnaosade kujundamisega pealinnas ja keeleküsimusega Seetõttu kirjeldame Skopje kaasust järgnevalt valdavalt  sekundaarsete allikate baasil.

3.2 Üldisest tagapõhjast

Makedoonia iseseisvus endise Jugoslaavia lagunemisel 1991. aastal ja Skopje sai sellega esmakordselt iseseisva riigi pealinnaks. Slaavi päritoluga makedoonlased moodustavad elanikkonnast umb. 64%, albaanlased teise suurema rahvusgrupina 25-26%. Viimaste sündivus on kõrgem kui makedoonlastel. Albaanlaste asustus on kontsentreerunud põhiliselt riigi lääne - ja osaliselt ka põhjaossa, kus nad mõnedes piirkondades moodustavad enamuse. Albaanlaste puhul on tegemist põhiliselt maaelanikkonnaga, väidetavalt küllalt patriarhaalsega, osa sellest elanikkonnast on potentsiaalselt liikumas linnadesse

Poliitilisel areenil on riigis enamiku iseseisvusajast domineerinud Makedoonia Sotsiaaldemokraatlik Liit (ekskommunistid), VMRO-OMNE, ligilähedases tõlkes Makedoonia Demokraatlik Rahvusühtsuse Partei (teda liigitatakse konservatiivseks ja kristlik-demokraatlikuks, ta on tegutsenud koalitsioonis mõned teiste väiksemate parteidega, kogudes need võitlusesse ekskommunistide vastu) ja kaks albaanlaste parteid. Viimased suudavad valimistel võtta koos natuke üle 20% häältest, albaanlastest elektoraat hääletab põhiliselt oma rahvuslike parteide poolt.

Peale iseseisvumist olid küllalt pikka aega riigis domineerivaks sotsiaaldemokraadid (ekskommunistid). Nendest tõusevad eriti esile kauaaegne president, 1927. aastal sündinud Kiro Gligorov kelle teeneks suuresti peetaksegi Makedoonia veretut iseseisvumist ja noorematest liidritest Branko Crvenkovski (s. 1962), kes on olnud mitmel korral peaminister ja alates 2004. aastast kuni sel aastal toimunud valmisteni Makedoonia president. Sotsiaaldemokraadid on ajanud üldiselt albaanlaste suhtes mõõdukat liini. Tuleb märkida, et lisaks albaanlaste probleemile on Makedoonial jalus ka teine rahvussuhetega seostuv probleem, vaidlus Kreekaga riigi nime ja identiteedi pärast, mis takistab Makedooniat ühinemisel EL-i ja NATO-ga. Naabritega seotud probleemide hulgas on mõnevõrra vähemtähtsaks kuid sümboolsel tasandil siiski oluliseks vaidlus bulgaarlastega selle üle, kas makedoonia keel üldse on omaette keel vaid ainult bulgaaria keele murre.

Kui 1998 a. lõpul peetud parlamendivalmistel suutis VMRO - DPMNE poolt juhitud “Koalitsioon muutuste eest” ekskommunistid võimult tõrjuda ja 1999.a. algul olid valitsuses võimul “uued näod” (peaministriks sai poeet ja proosakirjanik Ljubco Georgievski, kes sai sellega automaatselt ka Euroopa kõige nooremaks peaministriks) ei teadnud lääne analüütikud kas selle üle rõõmustada või kurvastada. Uus parempoolne valitsus tõotas majandusreformile uut hoogu anda, samas oli VMRO-DPMNE küllalt natsionalistlik ja radikaalne partei, kes mängis ekskommunistide vastu välja “albaania kaart”, st. süüdistas neid liigses pehmuses albaanlaste vastu ) ja see ei olnud just heaks eelduseks, suhete korraldamisel Makedoonia albaanlastega. Viimased olid hakanud nõudma suuremaid õigusi oma keelele (s.h Tetovo-sse albaaniakeelse ülikooli asutamist), oma osakaalule vastavat proportsionaalset esindatust avaliku sektori ametites jne. Albaanlaste radikaliseerumisele aitas kindlasti kaasa ka sündmuste areng naabruses asuvas Kosovos.

Siinkohal tuleb rõhutada, et erinevalt venekeelsest elanikkonnast Eestis saavad albaanlased pidada end tegelikult Makedoonia põliselanikeks, nende esivanemad elasid siin territooriumil veel enne seda kui slaavlased suure rahvasterändamise käigus kohale jõudsid.

Makedooniale on üldse iseloomulik sümbolite väga tugev tähtsustamine. Skopje rahvusvahelise lennujaama nimetasid makedoonlased Aleksander Suure nimeliseks lennujaamaks tekitades sellega kreeklaste ülisuute solvumise nende ajaloolise suurkuju “kaaperdamise” pärast slaavlaste poolt. Makedoonia blokeerimine rahvusvahelistes organisatsioonides Kreeka poolt läheb Makedooniale kokkuvõttes maksma miljardeid eurosid, aga ega taolistel põhjustel siis keegi nime muutma ei hakka. Aastatuhandevahelisel püstitasid makedoonlased Skopjesse Vodno mäele 66 m kõrguse nn Milleeniumi Risti, mõnede allikate järgi peaks see olema maailma kõige kõrgem rist, mis on näha 30 km kaugusele ja demonstreerib kogu ümbrusele Skopje kui just kristliku linna identiteeti. Seda linnas, kuhu turiste meelitatakse suuresti ottomaniaegse arhitektuuri eksootikaga (peale 1963 aasta maavärinat jäi Skopjes arhitektuurist üldse väga vähe järele) ja riigis kus umbes kolmandik elanikkonnast on moslemid
 ja suhted moslemitest albaanlastega teravad.

Isegi päris viimasel ajal on rahvusvahelised organisatsioonid avaldanud rahutust selle üle, et Makedoonia ühiskondlikus elus on usujuhtide roll liiga suur.

Omaette probleemiks on olnud Albaania lipu kui tegelikult ju naaberriigi lipu kasutamine. 1996 aastal andis tol ajal peaministritoolis olnud Branko Crvenkovski käsu Lääne-Makedoonias valitsushoonete vastu lehvima pandud Albaania lipud maha võtta, asi lõppes rahutustega, kus üks inimene sai surma ja paljud haavata. 2005 aastal kui Crvenkovskist oli saanud riigi president tema initsiatiivil Albaania lippude kasutamine legaliseeriti. Võib ette kujutada, kui oluline oli sellel foonil näiteks küsimus linnade tänavasiltide üks või kakskeelsusest.

2001 aasta algul viis suhete teravnemine makedoonlaste ja albaanlaste vahel millekski, mida pehmelt võib nimetada rahutusteks, karmimalt aga piiratud kodusõjaks. 7 kuu jooksul toimusid kokkupõrked riigi julgeolekujõudude ja albaanlaste relvastatud formuleeringute vahel. Situatsiooni teravus õnnestus küll rahvusvahelise community, eriti just EL-i vahenduse ja abiga maha võtta, keeruka situatsiooni järelmõjud aga ulatuvad tänaseni. Nende hulka kuulub nii riigi kehv majanduslik seisund, Euroopa üks madalamaid SKT per capita näitajaid ja üle 30% ulatuses tööpuudus, rahvuskonflikti ohuga piirkonda ei julgeta ju investeerida kui ka mitmed EL-i vahendusel sõlmitud kokkulepped makedoonlaste ja albaanlaste vahel. Nende hulka kuulub ühe tähtsamana ka järgnevalt käsitletav detsentraliseerimisreform.

3.4 Detsentraliseerimisreform

Lääneriikide vahendusel väljatöötatud nn Ohrid-i lepetes, millega lõpetati relvastatud vastasseis kahe kogukonna vahel oli küllalt keskne roll nn detsentraliseerimisreformil. Lepiti kokku vähendada riigi rolli ja anda suuremad õigused ja ka nende õiguste realiseerimiseks vajalik finantskate kohalikele omavalitsustele, et albaanlaste kogukonnad saaksid oma asju võimalikult ise, keskvõimust vähem sõltuvalt ajada. (Teoreetiliselt võib ju väita, et postsotsialistlikul maal oleks teatud detsentraliseerimine kulunud ära igal juhul , reaalsuses oli aga reform tingitud ikkagi selgelt just rahvuspoliitilisest kontekstist.) Sellele lisandus kokkulepe laiendada vähemuskeelte ( loe: albaania keele) õigusi, kusjuures piiriks, millest alates vähemuse keel peaks saama omavalitsuse territooriumil riigikeelega lähedased õigused lepiti kokku 20%. Kolmandaks: lääne vahendajad esitasid makedoonia poliitilistele parteidele väga tungiva soovituse kaasata valitsuste moodustamisse ka albaanlaste parteisid (sarnaselt Soomega, kus kohalike rootslaste partei osaleb sisuliselt igas valitsuskoalitsioonis sõltumatult sellest, kes selle moodustab).

Ilmselt võib väita, et Lääne vahendustegevus aitas makedoonlastel säilitada riigi ühtsuse ja vältida kodusõja, samas aga tugevdas oluliselt albaanlaste positsioone riigis. “Präänikuks” makedoonlastele oli lepete aktsepteerimisega kaasnev Lääne abi, s.h ka abi erinevate detsentraliseerimiseks vajalike seaduseelnõude (Omavalitsusseadus, Seadus finantsilisest detsentraliseerimisest, Seadus kohalikest eelarvetest jt.), arengustrateegiate jms väljatöötamisel.

2002. aastal vahetati VMRO-DPMNE valitsus välja sotsiaaldemokraatide valitsuse poolt. Ljubćo Georgievski populaarsus oli tugevalt langenud, teda süüdistati sisuliselt kodusõja provotseerimises omakasupüüdlikel ajenditel, hiljem lisandusid sellele ka korruptsioonisüüdistused tema valitsuse vastu. 2006. aastal Georgievski, kes oli vahepeal teiste VMRO-DPMNE liidritega riidu läinud, oma uue partei asutanud aga sellega siiski mitte enam eriti edukaks osutunud, emigreerus, asudes elama naaberriiki Bulgaariasse. Poeet ja Makedoonia rahvuslik poliitik taotles endale Makedoonia kodakondsuse asemel Bulgaaria kodakondsuse tuginedes asjaolule, et ta vanemad olid olnud Bulgaaria kodanikud.

See kuidas detsentraliseerimisprotsess puudutas Skopjet on mõnevõrra keeerulisem lugu. Need omavalitsusüksused, kus albaanlastel on enamus ja kus “albaanlaste võimu” teke detsentraliseerimisreformi tulemusel kirgi küttis, asuvad Lääne-Makedoonias. Lausa albaanlaste enamusest saab rääkida siiski vaid ühest omavalitsusüksusest, nimega Struga. Skopjes oli albaanlasi vaid umbes 15%, seega vähem kui riigis keskmiselt ja vähem kui Ohridi lepetes antud kriitiline piir, millega kaasnevad kokkulepitud keelelised õigused. Seega formaalselt võttes oleks omavalitsuste võimu laiendamine, mis Lääne-Makedoonias tugevdas albaanlaste positsioone pidanud viima Skopjes võimu hoopistükkis makedoonlaste poolt domineeritud linnavolikogu ja makedoonlasest linnapea kätte. Et taolist albaanlaste jaoks raskelt vastuvõetavat ja plahvatusohtlikku varianti ei tekiks, lepiti ilmselt kas Ohridis või vahetult peale Ohridi läbirääkimisi konflikti osapoolte ja Lääne vahendajate vahel informaalselt kokku, et küsimus võimust pealinnas lahendatakse erilahendiga ja albaanlastele enam vastuvõetaval viisil. Just siit saab tuletada Skopje omavalitsusreformi loogika.

Enne pealinnaseadusega kehtestatud reformi oli Skopjes 5 linnaosa, mis oma rahvuslikult koosseisult eriti selgelt ei eristunud ja omavalitsusüksuseks oli linn, mitte linnaosa. Peale reformi loodi nende asemel 10 linnaosa,  elanike arvuga 73 tuhandest kuni 17 tuhandeni, kusjuures selliselt, et kõrgema vähemusrahvuse %-ga piirkonnad linnas saaksid eraldi linnaosa staatuse. Linnaosad nimetati omavalitsusüksusteks ja said õiguse valida endale volikogu ja (otsevalimisega) ka linnapea. Seega nähti ette linna tasandil paralleelselt kahed valimised: linnaosade tasandi valimised ja nn Suur-Skopje tasandil volikogu ja linnapea valimised. Siinkohal tuleb siiski tähele panna, et vastavalt pealinnaseadusele on linnaosa küll omavalitsusüksus, aga mitte omavalitsusüksus Makedoonia Vabariigi Kohaliku Omavalitsuse Seaduse mõttes. See tähendab, et tal on küll õigus valida volikogu ja linna(osa) pea, aga sellega ei kaasne omavalitsusseaduses ettenähtud õiguste laienemist linnaosale. Linna ja linnaosade võimkonnad on piiritletud sellessamas pealinnaseaduses ja viisil, mis võimaldavad linna kui terviku juhtimise. Teiste sõnadega, Skopjet ei käsitleta juriidiliselt kui omavalitsuslike linnaosade summat vaid ikkagi kui Skopje linna.

Omapärase lahenduse leidis ka Ohride lepete 20%-lise piiri rakendus. Skopjes oli enne reformi albaanlasi umbes 15%. Reformiga laiendati linna piire teatud maapiirkondade arvel, sealjuures selliste arvel, kus elas suhteliselt palju albaanlasi ja tulemuseks saadigi, et reformijärgses Suur-Skopjes sai albaanlaste protsendiks 20,5 ning sellega alus Ohridi lepete järgseks vähemusrahva keeleliste õiguste rakendamiseks oli olemas. Analüütikat kasutavad reformijärgse Suur-Skopje kohta igal juhul formuleeringut: Skopje, the bilingual city. Linnapiiride taolise laiendamise tulemusena tekkis olukord, kus maaelanikkonna osatähtsus linnas tõusis 6%-lt 15% ja mõned kõige kaugemad Suur-Skopjesse kuuluvad külad asuvad linnast tegelikult 20 km kaugusel.

Analüüsides Pealinnaseadusega sätestatud funktsioonide jaotust linna ja linnaosade
 vahel näeme, et linnaosade iseseisva tegutsemise ala on kaunis piiratud. Enamike strateegiliste küsimuste lahendamise osas on linnaosa kohta kasutatud termineid “pakub välja variante”, “initsieerib”, “esitab oma seisukohad” , “kohandab”, “viib ellu”. Näiteks linna üldplaneeringu teostamise eest on vastutus pandud selgelt linna tasandile, linnaosa peab välja pakkuma omapoolsed ettepanekud ja muudatused, esitama oma seisukohad, kohandama (jääb küll segaseks mis ulatuses), juurutama. Vastavalt linna ruumilisele planeeringule koostama dokumendi kohaliku tähtsusega ehitiste (building structures) rajamises: ehitustingimused, linnapoolne nõusolek (city planning consent), planeeringuload (planning permits). Kohaliku majandusarengu ja ettevõtluse toetamise osas saab linnaosa kohandada linna vastavat arengukava linnaosa spetsiifikale, teha ettepanekuid arenguprioriteetide osas, pakkuda välja abinõusid väike-ja kesksuurusega ettevõtete toetamiseks. Teiste sõnadega, seadusest on selgelt näha, et see valdkond on tsentraliseeritud linna kui terviku tasandile. Infrastruktuuride rajamise ja transpordikorralduse lõik eraldi osana linnaosade õigusi ja kohustusi käsitlevast seaduseosast puudub, mingeid sinna suunda kalduvaid ülesandeid võib leida kommunaalmajanduse ploki ülesannete osast, kuid ka seal tundub enamik punkte viitavat pigem vastavate infrastruktuuride korrashoiule kui uute rajamisele.

Keskkonnakaitse osas on öeldud, et linnaosa võtab initsiatiive (takes initiatives) ja rakendab abinõusid keskkonnakaitse eri lõikudes vastavalt Skopje linna (kui terviku) üldistele seadusandlikele aktidele (regulations). Rohkem linnaosa võimkonda kalduvad seaduses kasutatud formuleeringute järgi otsustades teede ja tänavate remont ja korrashoid ja valgustus, sanitary facilities (nende rajamine), kohalikud turud.

Linnaosade võimkonda kuuluvad vastavalt seadusele kultuuri ja hariduse valdkonnad. Linnaosa hooldab kultuuripärandi hulka kuuluvaid objekte oma territooriumil, kohandab (adopts) sellealaseid linna programme, korraldab tähelepanuväärsete sündmuste ja persoonide meelespidamist/tähistamist, võib luua kultuurilisi institutsioone ja neid finantseerida, korraldab ja finantseerib põhihariduskoolide tegevust oma territooriumil, korraldab rekreatsiooni ja rahvasporditegevust oma territooriumil (võib korraldada ka selleks hoonete ja rajatiste ehitamist). Sotsiaalhoolduse osas peab linnaosa vastavalt pealinnaseadusele “võtma meetmeid tulenevalt seadusest ja Skopje linna act-idest”.

Huvitavalt on pealinnaseaduses lahendatud keele kasutamise küsimus. Nagu me varasemas tekstis kirjeldasime oli probleemiks vähemuse nn 20% piirmäära rakendatavus pealinnale ning sisuliselt saavutati see albaania keelele täiendavaid õigusi antav piirmäär küllalt manipulatiivsel teel toimunud linnapiiride laiendamisega. Pealinnaseaduses on tehtud sellega võrreldes tegelikult samm tagasi (makedoonlastele vastuvõetava kompromissi suunas), nimelt on sätestatud, et linnaosades, kus mingi vähemusrahvuse arv ületab 20% piiri elanikest on võimalik kasutada selle rahvuse keelt teise ametliku keelena ja kui taolisi linnaosasid on Skopjes vähemalt kaks on nende linnaosade elanikel õigus suhelda oma emakeeles Skopje linnaorganitega
.

Skopje linnal (Suur Skopjel) ja (omavalitsuslikel) linnaosadel on oma eelarved, samas linnaosadel omaette iseseisvat maksubaasi või automaatset õigust teatud %-le riigi poolt tulevale dotatsioonile ei ole (küll võivad nad vastu võtta ja oma äranägemise järgi kasutada neile tehtud annetusi). Pealinnaseadus sätestab, et Skopje tulud jagatakse linna tasandi ja omavalitsuslike linnaosade tasandi vahel lähtudes vastavast jaotusvalemist, mis pannakse eelnevalt paika vastavalt pealinna ja linnaosade vahelisele kokkuleppele. On selge, et taoline seadussäte paneb ülisuure koormuse sellele kuidas, millise protseduuri ja põhimõtete alusel taoline valem, õigemini selle kokkuleppimine toimub. Pealinnaseadus iseendast mingit automaatset garantiid, et linn suurema albaanlaste osatähtsusega linnaosadele “ära ei teeks” ei anna, küll aga muudab taolise variandi suhteliselt ebatõenäoliseks rahvusvahelise community valvsa pilgu all olemine ja albaanlaste osalus riigi valitsuses.

Tervikuna võib eelkirjeldatud mehhanismi kirjeldada selliseks, mis ühelt poolt tugevdab linnaosade rahvuslikel koosseisul baseeruvat autonoomiat ja identiteeti, teiselt poolt aga annab linnavalitsusele võimaluse soovi korral teostada vägagi tsentraliseeritud juhtimist ja ka linnaosasid ignoreerida. Tegelikult on Pealinnaseaduses siiski ka teatud mehhanismid, mis peaksid aitama neile kiusatustele vastu seista. Esiteks on selleks seaduses kirja pandud punktid, mis rõhutavad vajadust linnaosade koostööks ja huvide kooskõlastamist linna juhtimisel ja arendamisel. Võib siiski karta, et need punktid võiksid jääda deklaratiivseteks ja vaid paberile. Teiseks mehhanismiks ja ilmselt tõsisemaks on spetsiaalse institutsiooni, koordineeriva kehandi (body) sätestamine pealinnaseaduses. See body koosneb linnaosade esindajatest ja peab kogunema vähemalt korra kuus ja arutama linnapeaga läbi strateegilised koordineerimist vajavad küsimused. Nende küsimuste hulka kuulub loomulikult ka valem, mille järgi liigub raha linnaosade eelarvetesse. Tõsi, enamik linnaosasid on nn makedoonlaste linnaosade ja võivad koaleeruda albaanlaste linnaosade vastu, kuna aga seadus nõuab raha jaotamisel üldvalemit, mitte selle teostamist üksikute otsuste kaupa, on see tõenäosus ilmselt väike.

Oluline on tähele panna, et Suur-Skopjes on küll linnapea, aga mitte abilinnapäid. Linnapeale alluvad linnavalitsuse osakonnad otse, ilma vaheastmeta. Seega kujutab igakuine linnapea poolt linnaosade esindajatega läbiviidav koordinatsiooninõukogu endast mingis mõttes kõrgemat otsuseid langetavat organit. Linnapea saab edastada kokkulepitud otsused linnavalitsuse osakondadele täitmiseks, pole abilinnapeade poolt teostatavat funktsionaalse juhtimise tasandit, mis oma loogika ja inertsiga saaks linnapea tasandil vastu võetud otsuste juurutamist takistada. Taoline olukord kindlasti tõstab koordinatsiooninõukogu rolli, teiselt poolt aga paneb väga suure koormuse linnapeale, kes on igakuiselt linnaosade esindajate otsese surve all.

Tundub, et senini on linnavalitsemine olnud küllalt tsentraliseeritud. Vähemalt kui mõned aastad tagasi töötas linna juhtimise mudeli kallal linnaosade ja avalikkuse esindajatest koosnev töörühm, enamuses makedoonlased, siis jõudsid nad järeldusele, et Suur Skopje peaks andma linnaosadele täiendavaid õigusi, seda eriti planeerimise alal. 

3.5 Detsentraliseerimisreformi juurutamine ja edukus

Analüüsil tuleb arvestada vähemalt kahe olulise momendiga. Esiteks, et tegemist pole mitte ühe (nagu Londoni puhul Labour versus konservatiivid) potentsiaalse konfliktiteljega vaid kahega. Esiteks sotsiaaldemokraadid versus. VMRO-DPMNE, teiseks makedoonlased versus albaanlased. Teiseks, kui Makedoonia puhul tervikuna võib reformi tõesti nimetada detsentraliseerimisreformiks, siis Skopje puhul on küsimus segasem. Linnaosade staatus formaalselt küll tõusis, nad said endale linnapead ja volikogud, samal ajal strateegiliste funktsioonide täitmine jäeti Pealinnaseadusega ikkagi linna kui terviku, teisiti öeldes linnapea kätte. Eelnevast lähtudes võiks protsessi lugeda isegi pseudodetsentraliseerimiseks ehk näivaks detsentraliseerimiseks. Teisest küljest jällegi, uue süsteemiga loodi pidev konsulteerimis-ja koordineerimismehhanism Suur-Skopje linnapea ja linnaosade linnapeade vahel, mis võimaldab viimastel tõstatada probleeme linnapea ette ilma linnavalitsuse aparaadi vahenduseta. 

Reformi juurutamise algperiood Skopjes läks raskelt. Osa makedoonlastest elanikkonda protestis opositsiooni (VMRO-DPMNE) õhutusel uue linnaosadeks jaotuse ja üldse uue süsteemi vastu. Kui Struga-s seostusid makedoonlaste kartused sellega, et omavalitsuses enamust omavad albaanlased võivad neid nüüd, kui omavalitsuse võimupiirid laienesid ja riigi kaitsev käsi sellega juskui nõrgenes neid kuidagi represseerima ja välja tõrjuma hakata, siis Skopjes sellist hirmu polnud. Protestiti selle vastu, et uus süsteem tekitab lisakulusid ja tülisid seoses vajadusega hakata albaanlastega nende keeles suhtlema, aga kommentaatorid ka selgelt välja ütlesid, olulisem oli see, et makedoonlased kartsid et Skopje linn kaotab oma slaavi identiteedi. Alati seda, vähemalt Lääne ekspertidele otse välja ei öeldud, kasutati hoopis retoorikat, et me armastame nii väga albaanlasi ja tahame nendega tihedalt koos elada, nüüd aga pahad poliitikud tõmbavad meie vahele piirdeaedu, eraldavad meid, ei lase koos kodanikuühiskonda ehitada. Rahvamiitingutel jällegi süüdistati Crenkovskit, et too on selle eest, et albaanlased ta valitsust toetavad makedoonlaste huvid maha müünud. Initsieeriti isegi referendum eesmärgiga lükata uus süsteem tagasi ja jätkata vanaga, viiel linnaosal baseeruvaga. Referendum kukkus siiski läbi ja reform juurutati. Ka tekkis tuliseid vaidlusi uute linnaosade täpsete piiride üle, kas see staadium sellele või teisele linnaosale, see tänavajupp siia või sinna.

Küllalt suur tähtsus detsentraliseerimisreformi elluviimisel nii Skopjes kui mujal Makedoonias oli Lääneriikide abil. Nad toetasid oma know-how ja ekspertidega reformiga seotud seadusandluse väljatöötamist, tegid munitsipaaltasandil eelarvepoliitika alast väljaõpet. Skopje puhul toetati Hollandi rahadega, tõsi küll juba peale seda kui detsentraliseerimisreformi oli ellu viidud näiteks linna ettevõtluse arengukontseptsiooni väljatöötamist eri linnaosade esindajate ühistöös. Lõpptulemusena saavutati Makedoonias olukord, kus kohaliku omavalitsuse tasandi seadusandlus oli juba Lääne ekspertide pilguga hinnates enam-vähem, samas peavad nad tunnistama, et seaduste realiseerimisega oli olukord siiski tunduvalt kehvem.

Praeguseks on uus süsteem juba 5 aasta ringis toiminud. Anda ühest hinnangut kui edukalt-ebaedukalt on raske, igal juhul on plussi poolel see, et mujal Makedoonias olnud teravad albaanlaste-makedoonlaste konfliktide kandumine pealinna on suudetud ära hoida ja võib eeldada, et albaanlastele „oma,“  linnaosades suurema sõnaõiguse ja keelekasutusvõimaluste andmine on võtnud nende üldpoliitilist radikaalsust maha.

Vastasseis ekskommunistide ja uute poliitikute vahel on pealinnas säilinud, aga ülitugevat seost pealinna tasandi poliitika ja riigi tasandi poliitika vahel ka väita ei saa. Parteide liidrid pole linnapea tooli himustanud, ekskommunistide võimu ajal oli linnapeaks nende koalitsioonipartnerite liberaalide (liberaalid on olnud valitsuse nii ekskommunistide kui VMRO-OMNE-ga ) esindaja, 2005. aasta valimiste järel sai linnapeaks varem rahvusvahelises äris tegutsenud Trifun Kostovski , kes kandideeris küll koos VMRO-OMNE-ga ekskommunistide vastases nn Muutuste eest plokis, positsioneeris end aga sealjuures ikkagi iseseisva kandidaadina. Tegemist on väga mitmekülgse inimesega: ärimees, laulja, kultuuri ja spordi sponsoreerija. Väidetavalt võitis ta suuresti tänu oma läänelikule imagole, hulk inimesi, kes hääletas linnaosa tasandil mõne teise partei kandidaadi poolt hääletas linnapea valimisel just Kostovski poolt, leides, et linnaosa tasandist kõrgemas poliitikas kulub ära selline rohkem maailmakodaniku tüüpi elegantne mees.

Viimastel aastatel on Makedoonia poliitikas võimu võtnud VMRO-OMNE, tuleb aga tunnistada, et varasemast tunduvalt mõõdukamaks muutunud partei. Peaministriks saanud Nikola Gruevski on sama mees, kes varem ägedalt ründas ekskommuniste detsentraliseerimisreformi ja pealinna jaotamise eest, nüüd on ta ise ühes valitsuskoalitsioonis albaanlaste parteiga.

Teravalt antikommunistliku partei presidendikandidaadina võitis sel kevadel presidendivalimised endine Jugoslaavia kommunistliku noorsooühingu aktivist Georgi Ivanov, kes on muide avaldanud raamatuid kodanikuühiskonna ja Makedoonia demokraatia ja kogukondade lepitamise poliitika kiituseks ning kes lubas presidendiks saades kohtuda koheselt Kreeka presidendiga ja tüliküsimused ära klaarida. Rahvusvahelises pressis leidis tõsist tähelepanu albaanlasest presidendikandidaat Imer Seimani, kes kutsus makedoonlasi ja albaanlasi ühisele tegutsemisele ja kes sai küllalt arvestatava hulga hääli peale albaanlaste ka makedoonlastelt. Press hakkas teda nimetama Makedoonia Obamaks.

Koos presidendivalimistega toimusid kevadel ka kohalike omavalitsuste valimised , Skopje sai endale VMRO-OMNE poliitikust linnapea. Valimised nii riigis kui pealinnas toimusid suhteliselt igavalt, ilma rikkumiste ja konfliktideta. Kui veel 4-5 aastat tagasi oldi skeptilised kui EL nimetas Makedoonia sündmuste keeramist positiivsele teele oma väga suureks välispoliitiliseks võiduks, siis praegu tundub, et see võib-olla võibki tõsi olla. Võimalik liitumine EL-ga on ilmselt piisavalt oluline “präänik” ja selle tõttu on suudetud end rahvusküsimuses vaos hoida.

4. JÄRELDUSED

4.1 Üldistused Londoni ja Skopje analüüsi põhjal

Tänapäeva (suur)linn vajab terviklikku arendamist ja juhtimist. Põhilisi põhjuseid: infrastruktuuride tervikliku arendamise vajadus, eriti transport (näiteks kasvõi Tallinna kiirtrammisüsteemi loomine), linnaruumi kohandamine uutele funktsioonidele: vanade tööstus-, lao- ja sadamarajoonide kohandamine teeninduslik- kaubanduslikele ja elamisfunktsioonidele (gentrification, waterfront revitalization jne), linna üldise konkurentsivõime tõstmise ja linna innovatsioonipoliitika vajadus, suurte rahvusvaheliste ürituste läbiviimine (olümpiamängud, Euroopa kultuuripealinna projekt), suhete korraldamine ümbritseva, linnaga tihedalt seotud piirkonnaga, kus paljud linnaelanikud ka elavad jne. Uuritud juhtumite puhul oli tegemist vaid 14-aastase perioodiga, kus Suur-Londoni puhul taolist terviklikku juhtimist ei teostatud (Thatcher likvideeris Suur-Londoni administratsiooni) ja tagantjärele tunnistatakse, et tegu oli puhtpoliitilise sammuga. Praegu konservatiivid seda enam korrata ei soovi.

Tänapäevale iseloomulikuks suundumuseks on linnade territoriaalne laienemine, samas jääb linnade laienemise tempo alati maha linnastute kui tervikute laienemisest. Teiste sõnadega: iga linna territooriumi laienemise aktsioonile saab esitada vastuväite, et tegelikult see niikuinii probleemi (linnastu kui terviku ratsionaalse kujundamise ja funktsioneerimiseprobleemi) ei lahenda, alati jääb osa linnastust, millega koostöö on linna jaoks oluline tema piiridest väljapoole ja piiritaguste omavalitsustega huvide kooskõlastamiseks tuleb leida mitte administratiivsel alluvusel põhinevad vaid teistsugused (vabatahtlikud) koostöömehhanismid. Osa maade praktikas on selleks loodud planeerimisregioonid, riigi seadustes võib olla sätestatud kohustus planeerimisregiooni liikmetele omavahelist koostööd teha (Soome näide) jne.

Riigi ja pealinna vaheline suhe on eri maades väga erinev. Londonis täidab (sh loomulikult finantseerib) riigivõim väga suure osa neist ülesannetest, mis Eestis jäävad näiteks Tallinna kanda (Võib muidugi ka teistpidi öelda, et Tallinn on kohaliku elu kindlustamisel ja arendamisel iseseisvam kui London). Skopje puhul tundub ta iseseisvusaste peale detsentraliseerimisreformi olevat Tallinnaga enam-vähem võrreldav. Nii Londonis kui Skopje kohta on riigis vastu võetud nn pealinnaseadus, võib aga vist väita, et nende seaduste reguleerimise raskuspunkt on mitte riigi ja linna vahekorral vaid suhete sätestamise linna ja järgmise, st Suur-Londoni ja Suur- Skopje sisese omavalitsustasandi vahel. Põhjus on selles, et taoline mitmeastmeline süsteem on mõlemal maal erandiks muust omavalitsussüsteemist.

Omavalitsusliku staatuse andmine (suur)linna tasandist allpool asuvale tasandile sõltub a) selle järgmise tasandi üksuse suurusest ja b) selle üksuse identiteedist, eristumisest teistest. Londoni puhul on osalinna (borough) tasandil omavalitsuslik staatus iseenesestmõistetav , samas on praegune borough oma suuruselt võrreldav pigem Tallinna kui Tallinna linnaosaga. Osalinna sisestele linnaosadele omavalitsusliku staatuse andmine ei ole Londoni puhul läbilöögivõimeliseks ideeks kujunenud. Districti tase esineb informaalse arutelu tasandina, sellel tasandil pole omaette eelarvet, otsustavat kogu jne, ehkki borough-ide volikogu liikmed on valitud districtite kaupa jaotatud valimisringkondade poolt ja nende liikmed tunnevad seega ka moraalset kohustust vastava districti inimeste huve esindada. Skopje linnaosadele omavalitsusliku staatuse andmine oli seotud tugevalt rahvustevaheliste pingetega Makedoonias ja sellest tulenevalt rahvusvahelise kogukonna survest anda enam albaanlastega asustatud linnaosadele Skopjes suurem autonoomia ja laiemad kasutusvõimalused albaania keelele. Londonis on osalinnu mitmel korral suurendatud (liidetud), edasise liitmise otstarbekus on ka praegu päevakorral, ehkki seda konservatiivide võimuloleku ajal ilmselt ei tehta. Skopjes toimus küll linnaosade arvu suurendamine, see oli aga tingitud selgelt soovist tekitada eraldi kõrgema albaanlaste ja mustlaste kontsentratsiooniga linnaosad (eristamisaluseks rahvustunnus, mitte mingid universaalsemad halduslikud kaalutlused).

Kahetasandilise juhtimissüsteemi puhul on seadusega eristatud, millised funktsioonid kuuluvad ülemisele st (suur)linna tasandile, millised alumisele st siis vastavalt osalinna või linnaosa tasandile. Londoni puhul on ülemisele, Suur-Londoni tasandile jäetud mõnevõrra vähem funktsioone, Skopje puhul mõnevõrra enam, strateegilised funktsioonid nagu otsustav sõna üldplaneeringu koostamisel, transpordi ja muude infrastruktuuride väljaarendamise üle otsustamine on igal juhul jäetud ülemisele tasandile. Oluline on loomulikult see, kuivõrd neid küsimusi, kus lõpliku sõna õigus on ülemisel tasandil, lahendatakse kahe tasandi koostöös, kuidas on korraldatud infovahetus, probleemide püstitus, arutelud jne kahe tasandi vahel. Skopje puhul on huvitav seadusega ettenähtud igakuiste arutelude toimumine linnapea ja linnaosade esindajate vahel, mis kindlasti soodustab infoliikumist linnaosade ja Suur-Skopje tasandite vahel, samas aga paneb linnapea loomulikult ka tugeva linnaosadepoolse psühholoogilise pressingu alla.

Selge suundumus on elektoraadi valimiskäitumise eristumine selle järgi, mis tüüpi osalinna või linnaosaga tegemist on. Skopjes toimub eristumine selle alusel, mis rahvus mingis linnaosas domineerib, Londonis selle alusel, millise jõukusastmega inimesed tüüpiliselt millises piirkonnas elavad. Näiteks viimastel valimistel jõukamad linnakeskus ja äärelinnad hääletasid ülisuures osas Labouri vastu, nn vahetsoon päris kesklinna ja äärelinnade vahel (nn inner city) jäi valdavalt neile truuks. Pikas perspektiivis arvatakse sellise varanduslik-territoriaalse mustri mõju küll vähenevat, aga see käib aeglaselt.

Väga huvitavaks kogemuseks on Londoni osalinnade vaheline koostöömehhanism, mis asjastub mitte ainult osalinnade kogu kui institutsiooni loomises, aga ka mitme osalinna peale ühiste arendamise, planeerimise, huvide kaitsmise jms-ga tegelevate organisatsioonide loomises.

Nii Londonis kui Skopjes toimub linnapea otsevalimine elanikkonna poolt ja ilmselt vähemalt osaliselt selle tõttu on valimised kujunenud mitte nn kommunaalpoliitika vaid selgelt suure poliitika osaks. Valitakse mitte niivõrd linna juhtimisega hästi kursis olevat ja kohusetundlikku administraatorit (nn linnadirektorit) vaid mõjuvõimsat ja atraktiivset isiksust ja tugevat poliitilist liidrit. Eksperdid arvavad, et kui taoline valikualus ei ole otstarbekas (tegelikult ongi päris palju põhjuseid selles kahelda, sest oma reaalses tegevuses linna hüvanguks ei ole linnapeale suure poliitiku imagost kasu nii palju kui oskusest tegelikult linna juhtida), siis on ainuke väljapääs linnapea otsvalimistest loobuda. Londoni puhul on linnapea roll olnud suure poliitika mõttes enam politiseeritud kui Skopjes, sest kuna Makedoonias on makedoonlaste-albaanlaste vastasseis olnud teravam probleem kui makedoonlaste poliitiliste parteide vastasseis, on esimesed hoidunud pealinnavalimistel tavaliselt omavahel teravasse vastasseisu minemast, mõnedel juhtudel on linnapea toolil lepitud inimestega, keda võiks nimetada kompromisskandidaatideks. Samas pole aga pealinnavalimisi alati suudetud parteivalimistena välja pidada ka Londonis. Eelmine Londoni linnapea kandideeris ja võitis näiteks oma parteist ajutiselt välja astunud dissidentkandidaadina. Osalinna tasandil on esinenud perioode, kus vastandparteide esindajad koaleeruvad üheskoos Suur-Londoni tasandilt aetava poliitika vastu. Valija võib pealinna tasandil valida ühe partei kandidaadi, osalinna või Skopje puhul linnaosa tasandil aga hoopis teise partei esindaja poolt jne.

Vaid tehnilis-praktilisel alusel kujundatud organisatsioonidisainilisel lähenemisel on suur risk mitte anda oodatud tulemusi, nagu näitas 1965. aasta Suur-Londoni reform, kus kavandatud jagatud pädevustega mitmetasandiline valitsemine takerdus toimijate ambitsioonidesse ja poliitkonkurentsi. Lahendused ei pea arvestama üksnes haldustõhusust, vaid ka poliitilise töötavuse võimalikkust.

4.2 Kaasuste analüüsist seaduse edasiarendusi Tallinna kontekstis

Tallinna debatti mõjutab Londoniga võrreldes erinevas suunas kohalik õiguskord, valitsemistraditsioon ja väärtustaust. Nii siinne germaani õigussüsteem kui sellel põhinev valitsemistraditsioon soosivad süsteemsust ja ratsionaalsust, toimides vastukaaluna uue valitsemismudeli äärmuslikumatele arendustele ja kohalikku poliitsektorit iseloomustavale konjunkturismile. Praktiline materialism väärtuste tasandil kaldub toetama avaliku sektori efektiivsemat korraldamist, erinedes sellega kardinaalselt inglaslikust rohujuuretasandi orgaanilisuse diskursusest. Skopjega liidab postkommunistlik kontekst, ent eristab etnilisuse rahumeelne juhtimine Tallinnas ja suhteliselt suurem kohalik autonoomia rahvusvahelise kogukonna surve ja poliitika ülekande või lahendite tarnimise mõttes.

Linna valitsemise paremaks tagasisidestamiseks ja valitsemise demokratiseerimiseks on igal juhul kasulik linna kui terviku tasandist madalama tasandi kaasatõmbamine probleemide tõstatamisse, arutamisse ja lahendite väljatöötamisse, seda sõltumatult sellest, kas selleks madalamaks tasandiks on praeguseks likvideeritud linnaosa, tollest mõnevõrra väiksem üksus või lausa üksikkasum. Taolise idee realiseerimist takistab aga Tallinna  sotsiaalse linnaruumi suur heterogeensus, kus on võimalik leida nii väga amorfseid ja raskeltkäsitletavaid piirkondi. Pole näiteks dialoogi Lasnamäega. Linnaosa on selleks liiga suur, mikrorajoon liiga väike jne. Teatud viite taolise probleemi käsitlemisele võiks anda Londoni kogemus, kus linnaosade (district) tasandi kogukonnanõukogud (arutelukogud) on loodud osade osalinnade (borough-ide) puhul, teiste puhul mitte. Vähemalt üheks otsustusaluseks siin on tugevama identiteediga linnaosade eksisteerimine või puudumine osalinna sees. Ka Tallinn võiks alustada mitte mingi üldise süsteemi loomisel taoliste arutluskogude jaoks (“ühe formaalse mõõduga kõigile Lasnamäest Nõmmeni”) vaid nende loomise alustamist sealt, kus selleks on kohalikku huvi ja eeldusi. Lõpptulemusena võivad sel juhul arutluskogud mõnedes Tallinna osades olla loodud väiksema, mõnel suurema üksuse alusel, mõnes osas Tallinnast võiksid nad olla kahetasandilised jne. Taoline lahendus vastaks käesoleva aruande teooriapeatükis esitatud mitmetasandilise valitsemise loogikale.

Tallinna praktilisteks territoriaalseostega probleemideks on praegu sarnaselt Helsingiga vaba maaressursi kokkutõmbumine ja heaolukadu lähivaldadele. Strateegiliseks probleemiks on aga raskused kavandada ja korraldada linnastu arengut. Ühelt poolt puuduvad selle korraldamiseks riigitasandil töötavad mehhanismid, teiselt poolt takistavad seda nõrk omavalitsusüksuste strateegilise koostöö võime (konkurentsikultuur) ja ranged omavalitsusüksuste piirid, mis on ühtlasi suuremas osas teenusepiirideks.

Kõik need raskused viitavad vajadusele leida proaktiivne mehhanism linnastu arengu reaalseks korraldamiseks. Esmapilgul tundub kõige tõhusam lahendus naaberomavalitsuste ühendamine, ent nagu eelnevast arutelust selgus, kaasnevad sellega mitmed riskid. Nendest väärivad siin väljatoomist järgmised:

ühendamist on raske praktiliselt läbi viia, sest see saab praeguses õiguskeskkonnas olla vabatahtlik ja niigi hästi elavate naaberomavalitsuste võimud pole huvitatud allüksusteks muutumisest;

süsteemne ja sihistatud valitsemine on tänapäeval uue valitsemismudeli tingimustes keerukas, mistõttu väga ambitsioonikad süstematiseerivad reformiprojektid on korraga raskelt läbiviidavad ja paljud toimijad püüavad sellest konjunktuurset kasu lõigata;

liiga suur ja tugev linn on liiga atraktiivne poliitareen, et riigikeskvalitsus ja poliittoimijad ei sooviks seda jagada, see tekitab poliitilise surve detsentraliseerimiseks, millega võivad kaasa minna eriti tugevama omaidentiteediga linnapiirkondade võimud;

mida suurem linn, seda tugevamaks muutuvad halduslikud argumendid teatud tegevuste detsentraliseerimiseks.

Kokkuvõttes võib järjekindel, aga piisava jõuta naaberomavalitsuste survestamise strateegia viia vastutegutsemisele Tallinna linnakeskvalitsuse nõrgestamiseks. Ka ühendamiste õnnestumine – mis on reaalne juhul, kui Tallinnas ja riigis on samaaegselt võimul sellest huvitatud valitsus, kes vajadusel viib läbi seadusemuutused – võib hiljem kaasa tuua surve kasvanud linna detsentraliseerimiseks, nagu juhtus Londoniga 1965. aasta reformi järel.

Samas on oma riskid ka lammutamisel, mitte ainult Tallinna, vaid ka teiste potentsiaalsete osaliste jaoks:

niigi nõrga haldussuutlikkusega riigikeskvalitsus tekitaks Tallinna lammutamisega endale lihtsalt haldusprobleeme juurde;

enamik potentsiaalseid väikeosalinnu riskiks marginaliseerumisega, sest Tallinna arenguvõimekus on tekkinud süsteemse korraldamise toel ja väikeosalinnade võimekus sama tegevustaset hoida on kaheldav;

erakonnad peaksid leidma veel rohkem ressursse ja inimjõudu, konkureerimaks arvukatel väikeosalinnade valimistel ühtede Tallinna valimiste asemel,

Eesti nõrga haldussuutlikkuse ja omavalitsusüksuste tagasihoidliku koostöövõime tingimustes tähendaks lammutamine ilmselt infrastruktuuri ja kommunikatsioonide taandarengut, mis halvendaks nii tallinlaste kui lähivaldade elanike elukvaliteeti.

Praeguse linna ja linna lähispiirkonna arengu koordineerimatuse jätkumine on siiski selgelt Tallinna linnastu arengut pärssiv ja elukvaliteeti kahjustav. Seetõttu tuleks leida paindlikumaid, uue valitsemismudeli kontekstis paremini realiseeritavamaid pehmemaid lahendusi, mis keskenduksid võtmeväljakutsetele.

Eelnevat arvestades soovitaksime tugineda Tallinna ja teda ümbritsevate lähivaldade ja linnade arengu koordineerimise parandamisel mitte liitmisele/liitumisele vaid iseseisvale omavalitsusüksuste vabatahtliku koostöö mehhanismi loomisele. Erinevate koostöömehhanismide kohta pakub Londoni ja Inglismaa praktika piisavalt palju näiteid. Üldistatult võiks väita, et killustatud ja heterogeenne koostööseoste süsteem, kus erinevate funktsioonide osas ja erinevate osapoolte poolt on sõlmitud suur arv leppeid ja käivitatud korraga palju erineva ulatusega koostöö-ja koordinatsioonitegevusi võib, vähemalt Briti organisatsioonilise kultuuri tingimustes küll töötada, aga ei ole konkurentsivõimeline tugevamalt tsentraliseeritud koordinatsioonimehhanismidega (milliseid on Inglismaa praktikas rakendatud vastavalt kas Suur-Londoni või riigi tasandilt. Seetõttu soovitaksime mõelda tugevama ehk agentuuri tüüpi koostöö-ja koordinatsioonimehhanismi loomisele, mis tegeleks Tallinna ja tema tagamaa omavalitsusüksuste arengualase koostööga tervikuna. Taoline mehhanism koosneks omavalitsusüksuste esindajate nn otsustuskogu regulaarsetest istungitest ja agentuuri tööaparaadist, kes ei tegeleks ainult ruumilise ja infrastruktuurse planeerimisega vaid arengudünaamika teenindamisega tervikuna, s.t ka otsustatu realiseerimise ettevalmistamisega. Taolise tööaparaadi mehitamine ei tohiks nõuda suuri täiendavaid kulusid, kuna agentuuri (nimetusega näiteks Tallinna Linnastu Arenguagentuur) oleks võimalik üle viia inimesi, kes juba tegelevad vastava problemaatikaga Tallinnas, lähivaldades-linnades, Harjumaa maavalitsuses. (Agentuuri täpsem tegevusprofiil sõltub muidugi ka haldusreformi kulgemisest Eestis, s.h sellest, millised funktsioonid jäävad edaspidi täitmiseks maakonnatasandile.)

LISAD

Lisa 1. Londoni arengujärgud

	Aeg
	Londoni korraldus
	Vaidlusteemad
	Taustaarengud

	Enne 1855
	Tsentraliseeritud
	Ühislinnavalitsus ei suuda valitsemist piisavalt operatiivselt korraldada (nt võitlus kooleraepideemiaga)
	Tööstusrevolutsioon, linnastumine, kommunikatsioonide ebapiisav tase

	1855-1889
	Väikeste osalinnade konföderatsioon, koostöö tehnilise Metropolitan Board of Works kaudu
	Kiiret kasvu ei suudeta hallata, tekkivad suured lõhed ja süsteemse arendamise tõrked, kritiseeritakse tehnilise koostööinstitutsiooni ebademokraatlikkust
	Tohutult kiire linnastumine, metropoli teke, uut tüüpi haldus- ja tehnosüsteemide (planeerimine, politsei, arvepidamine, hoole-kanne, kanalisatsioon, ühistransport, tänavavalgustus) leiutamine

	1889-1965
	Tugev linnakeskvõim otse valitud London County Councili kaudu, nõrgana säilib väikese osalinna tasand (metropolitan borough councils)
	Kõhklused kasvava hiigeladministratsiooni otstarbekuse üle, osalinnatasand pole rahul võimust ilmajäämisega, konservatiivid pole rahul, et pealinn on tugev Tööerakonna kants
	Esimesel poolel linna kasv ja süsteemne ülesehitamine, kommunikatsioonide väljaarendamine

Teisel poolel rahvastiku ja tootmise kaotamine ümbruskonna omavalit-sustele, ent Londonis kestab enesega rahulolu ja vähene innovatsioonivõime

	1965-1986
	Nõrgestatud linnakeskvõimu ja tugevdatud osalinnade koostöö konkurents pärast Londoni ja Middlesexi ühendamist Suur-Londoniks ja osalinnade laiendamist
	Riigikeskvõim pole rahul linnakeskvõimu rahaneelamise ja suurusega (10 000 töötajat)

Linnakeskvõim püüab oma positsiooni tugevdada, osalinnad ühinevad valitsevast erakonnast sõltumata selle vastu

Riigitasandi poliitilist konkurentsi teostatakse linnakeskvõimu kaudu
	Varasemaid arenguprobleeme osalt leevendatakse, ent need ei kao

Linnakeskvalitsuse tegevusi asustamaks osa ülerahvastatud endise metropoliala elanikke Suur-Londonis ümber vastustavad kaugemad osalinnad

Linnavalitsemismudel muutub riigitasandi poliitkonkurentsi vahendiks

	Aeg
	Londoni korraldus
	Vaidlusteemad
	Taustaarengud

	1986-2000
	Eesmärgistatud killustatus, Suur-London muutub 32-ks iseseisvaks osalinnaks, lisaks London City Corporation.

Poliitika toimub osalinnades, riigikeskvalitsus loob valdkondade süsteemseks korraldamiseks mõned tehnokraatlikud institutsioonid, teatud struktuurid tekkivad osalinnade vabatahtlikus koostöös
	Kriitika osalinnade mõnel puhul väga tehisliku identiteedi, haldusküsimusi lahendatavate asutuste kirjususe, kohatise ebatõhususe, süsteemi läbipaistmatuse ja riigikeskvalitsuse reaalse mõjuvõimu suurenemise suhtes Suur-Londoni küsimuste otsustamisel, rahulolematus regiooni ebatõhusa elukorralduse ja arenguga
	Majandusareng ja liikumine infoühiskonda tätšerismi, NSVL-i kokkuvarisemise ja Euroopa Liidu arengu taustal

Linnastu ei suuda end üleilmastunud konkurentsis piisavalt positsioneerida ja kehtestada

	2000 edasi
	Osalinnad säilitavad valdavalt oma õigused, ent lisaks luuakse autonoomne Suur-Londoni valitsusasutus (Greater London Authority, GLA), mis koosneb otsevalitavast linnapeast ja esinduskogust ning tegeleb kommunikatsiooni ja koordineerimisega

Enamik tehnokraatlikke institutsioone allutatakse GLA järelevalvele, mõned jäävad omavalitsusliidule (ALG)

2008 suurendatakse Suur-Londoni linnapea õigusi teatud määral, põhimudel ei muutu


	Osalinnade õiguste tähelepanelik kaitse, teisalt surve edasiseks linnakeskvõimu tugevdamiseks (sh Suur-Londoni linnapea algatused)

Karismaatiline linnapea suudab kujundada Suur-Londoni valitsusasutuse riigikeskvalitsuse ja osalinnade reaalseks kommunikatiivseks vahetasandiks. Samas kritiseeritakse strateegiakujunduse ja teostamisvastutuse tasakaalustamatust (nt olümpiamängude korraldamine kujuneb oodatust oluliselt raskemaks, reaalselt peavad selle välja kandma riigikeskvalitsus ja osalinnad)
	Paljus jätkuvad eelmise perioodi arengud, ent Suur-London muutub rahvusvaheliselt nähtavamaks, muuhulgas saadakse 2012 olümpiamängude korraldamise õigus


Allikas: autorite koostatud

Lisa 2. Tänase Suur-Londoni valitsemiskorraldus

Figure 1. Londor's governiment — key




Lisa 3. Intervjuude kokkuvõtted

Intervjuu Londoni Majanduse ja Poliitikateaduse Kooli professoriga

Ühendkuningriigi poliitsüsteemi tervikuna iseloomustab tsentraliseeritus ja kodanike ignorantsus. Poliitika sisu mõjutab kaks vastuolulist ühiskonnas laialtlevinud seadumust. Ühelt poolt nõutakse kodanike võrdsust ja teenuste võrdsust (service equality). Samas aktsepteeritakse ebavõrdsust muus osas, sh sissetulekute ebavõrdsust. Põhimõtteliselt järgib see pingestatust üksüheselt Marshalli kodakondsuskäsitluse alusloogikat.

Selle tulemusena on keskne huvi teenuste võimalikult ühetaoline pakkumine, mis soodustab tsentraliseeritud valitsemist (ühtsed standardid ja järelevalve üle kogu riigi). Prof. Travers rõhutas, et Ühendkuningriik on väga tsentraliseeritud demokraatia. Teisalt on huvi avaliku sektori võimalikult suure tõhususe suhtes, mis tähendab piiratud investeeringuid avalikesse objektidesse ja kokkuvõttes alaarendatud avalikku ruumi (viimati ehitati stabiilselt korralikke avalikke ehitisi kuninganna Victoria ajal). Kolmandaks on avalik huvitatus kohaliku omavalitsuse osas äärmiselt väike, pigem nähakse neid teenusekontoritena kui autonoomsete üksustena.

Suur-Londoni debatt arenes olukorrast, kus Londoni linnastupiirkonna (London County, mis ei hõlmanud ruutmiilisuurust ajaloolist Londoni keskust [City of London]) valitsemiskorraldus 1889-1965 meenutas üldjoontes tänast Pariisi – tugeva riigikeskvalitsuse mõju, reaalselt toimiva linnakeskvalitsuse ja reaalselt olemasolevate linnaosadega (municipal boroughs, Pariisis distriktid).

Reformiajastu algul liideti Londoniga suuremalt jaolt Middlesexi piirkond (Middlesex County) ja tükke teistest piirkondadest, kujunenud Suur-Londoni (Greater London) alal loodi varasemaid piire ümber joonistades uued, suuremad osalinnad (boroughs of Greater London). Tekkinud võimuvõitluse lahendas keskvalitsus 1986 osalinnade kasuks linnakeskvalitsuse kaotamisega, hiljem on teatud teemade korraldamiseks taasloodud nõrk operaatoragentuur (Greater London Authority, 2000).

Seoses kohaliku omavalitsuse nõrga seisundiga on puudunud laiem avalik väitlus kohalikumate enesekorraldusüksuste osas Eesti valla või linnaosa tasemel. Rahvalähedust kehastavad pigem mõnesaja tuhande elanikuga osalinnad, oma tegevusaja jooksul ei aktualiseerinud kesklinnavalitsus osalinnast madalama taseme omavalitsustasandi vajadust. Mõned osalinnad (näiteks Tower Hamlets ja Islington) on viimastel aegadel loonud kogukonnanõukogud (neighbourhood communities), andes neile teatud praktilise sisu. Samuti on vähemlinnalistes piirkondades algatusi külatasandi (parish e külanõukogu) teatud kujul taaselustamiseks, ent need pole saanud kuigi laia kandepinda. Enamalt jaolt on aga osalinnade madalama tasandi korralduses tegu vaid wardidega ehk valimisringkondadega. Pigem on surve liita praeguseid osalinnu suuremateks ja tõhustada niiviisi linnavalitsemist.

Juba pikka aega on inimeste kohalik osalus (engagement) poliitikas vähenenud, nüüd on see suundumus täheldatav ka riigitasandi valimistel. Väga üldistatult võib öelda, et Inglismaa keskmine kohalike valimiste osalusmäär on 36%, osalinnade volikogude valimistel on see 35-45% ja Suur-Londoni linnapea valimistel 45%. Kohalik poliitika on nõrk ja aktiivsust vähe, see haakub kogu kohaliku omavalitsuse vähese võimuga. Kohaliku valitsemise reformide taga on alati tõhusus, mitte demokraatia. GLA moodustamine on kummaline Briti ja Ameerika traditsiooni hübriid, mis ühendab nende halvimad küljed ja lisab maitsestuseks poolvõrdelise esindusmudeli GLA assamblees. Sellisena on reform ebaõnnestunud.

GLA-le alluvate keskagentuuride juhtimine linnapea poolt käib nõukogude (board) kaudu. Valdavalt on linnapeal õigus nõukogud suuremas osas nimetada (assamblee liikmete seast). Nõukogud teevad keskagentuuride jaoks tõepoolest olulisi otsuseid. Erandiks on politsei, mida praktikas põhiliselt opereerib eraldi keskvalitsuse volinik (commissioner).

GLA tuleviku osas tundub tõenäoline, et ta on praegusel kujul laialdaselt aktsepteeritud ja kaotama keegi teda ei hakka. Kui Cameron saab peaministriks, on mõeldav teatud devolutsioon: teatud riigitasandi ülesanded (näiteks tervishoid) võidakse anda GLA-le ja ehk mõned GLA tänased ülesanded ka osalinnadele (või London Councilsile). Samas on Briti poliitilise eliidi seas levinud uskumus, et kohaliku omavalitsuse üksused on liiga väikesed. Viimase osas on konservatiivid vähementusiastlikud, ent siiski viitab see teisele võimalikule muutussuundumusele.

23.05.2009
Leif Kalev

Intervjuu Briti konservatiivide erakonna analüütikuga

13.05.2009 

Londoni tänaste poliitväitluste sügavam ladestus pärineb Suur-Londoni Nõukogu (Greater London Council, GLC) aegadest (1965-86). Nõukogu muutus äärmiselt politiseerituks ja sattus konfliktidesse nii riigikeskvalitsuse kui osalinnadega. Riigikeskvalitsuse osas oli probleem terav aegadel, kui riiki juhtisid konservatiivid, sest GLC oli selgelt Tööerakonna kants. Osalinnadega oli vastasseis võimujaotuse pärast ja siin joonistusid leerid põhiosas välja nii, et erakonnakuuluvusest sõltumata konkureerisid osalinnade tööerakondlased-konservatiivid koos GLC tööerakondlaste-konservatiividega.

Üks vastasseisu võtmeteemasid oli linna elamuehitus (nn social housing). 1965 reformiga liideti Suur-Londoniga suurem osa linnastunud ümbruskonnast. Samas polnud asustustihedus ja tüüp mõistagi võrreldavad, uute piirkondade näol oli pigem tegemist tükatise tiheasustusega linnalähedaste piirkondadega, kes olid huvitatud kohaliku eripära hoidmisest. Linnakeskvalitsus pidas aga oluliseks hajutada vana linnapiirkonna asustustihedust, tõstmaks elukvaliteeti, vähendamaks transpordiprobleeme jne. Samuti mängisid rolli poliitilised kaalutlused: saavutada tööerakondliku eelistusega elanikkonna liigutamisega ülekaal konservatiivsemas uues ümbruskonnas. Nagu olevat öelnud GLC juht Livingstone: we build the conservatives out of London. Tulemuseks oli olukord, kus GLC püüdis oma käsutuses olevate vahenditega ehitust edendada, osalinnade (eriti kaugemate) valitsused aga nende käsutuses olevate vahenditega seda vastustada. Kuivõrd kellelgi polnud pädevuste ülekaalu, oli tulemuseks pidevalt lavastuv draama (planeeringute-rahaeralduse-maa kasutusotstarbe lubamise jm kontekstis).

Praegune elamuehituskorraldus on inglaslikult ülikeeruline. GLC-de aegne social housing läks osalt majutusühenduste (housing association), osalt osalinnade ja nende moodustatud majutusühenduste kätte, osa elamufondist ka erastati (sel juhul ülekaalukalt elanikele). Majutusühendused on iseseisvad õiguslikud kehamid, mille üle osalinnade võimudel on ka paremal juhul ainult osaline mõju. Osaliselt on elamuehitust jätkatud ja siin on roll nii majutusühendustel, riigikeskvalitsusel, osalinnadel kui ärisektoril (aga mitte linnakeskvalitsusel). Hetkel on valdavad social housingi vormid valdavalt majutusühenduste hallatav local authority social housing, kombineeritud ostu-rendi süsteemil põhinev interim housing ning eraettevõtete poolt opereeritav osalinna omandis (ländlord) olevad majad. Tööerakond andis Suur-Londoni linnapeale õiguse kehtestada planeerimisel üldtingimusena social housing quota. Viimase reformiga laiendati Suur-Londoni linnapea elamuehituse ja planeerimise alaseid õigusi veelgi.

Thatcheri-aegsete konservatiivide sõnum GLC-d laiali saates oli: ümbruskonna täisehitamise asemel tuleb hoopis elavdada halli ja mahajäävat linnakeskust ning anda ettevõtjatele suuremad võimalused arendustegevust kavandada ja eest vedada (selle näideteks olid muuhulgas esimesed Londoni keskuse pilvelõhkujad ja Docklandsi projekt). Tööerakond vastustas muutusi, ent kujundas ajapikku uue, paindlikuma strateegia, mis realiseerus Blairi võimule tulles GLA projektis. Ka kaugematele osalinnadele on viimase 10 aasta jooksul kehtestatud ehitustiheduse standardid uute piirkondade planeerimisel, et inimesi ära majutada.

GLA on nüüdseks laialt aktsepteeritud ja konservatiivid on kujundanud uue sõnumi. Johnsoni (linnapea)-Cameroni (erakonnajuht) ajajärgu sõnum on rohkem tegeleda eeslinnade kitsikusega (deprivation of suburbs). Samuti rõhutatakse senisest enam devolutsiooni ja kohalikku demokraatiat. Konservatiivide ettepanekutepaketis sisaldub muuhulgas mittesiduva tulemusega rahvahääletuste idee, millega saaks näiteks takistada teatud arendusprojekte. Teatud hulga allkirjade kogumisel peavad kohalikud võimud rahvahääletuse läbi viima ning ka mittesiduv tulemus on moraalselt tugevalt kohustav. See oleks n-ö rohujuuretasandi kontrolli võimalus osalinnade valitsustes (townhallides) tehtava poliitika üle.

Konservatiivid soovivad ka kaotada Ühendkuningriigis loodud suurregioonide vahetasandi, mis praegu tegeleb arengu kavandamise ja EL-i vahendite haldamisega. Ajaloolised regioonid (county) ajavad nende meelest asja piisavalt hästi ära ja mis nõuab laiemat kavandamist, võib tõsta riigi tasandile. Erandiks võib jääda Suur-Londoni regioon, mis on ennast teatud mõttes tõestanud (ja kus nüüd on võimul konservatiivid). Samas on tööerakonna entusiasm Suur-Londoni valimiskaotuse järel lahtunud ja pigem viiakse praegu Londoni haldamise tegevusi QANGO-desse (riigikeskvalitsuse mõjualustesse haldus-MTÜ-desse) kui antakse üle linnakeskvalitsusele. Tänased juhtivad QUANGO-d on:

Homes and Communities Agency (riiklik agentuur, mis ehitab social housingit),

Infrastructure and Planning Committee (otsused suurte arendusprojektide planeerimise kohta, näiteks Heathrow’ lennujaama ümberehitus),

Tenants Services Authority (reguleerib social housingit).

Valitsemistasandite temaatika pole kohaliku valitsemise alastes debattides võtmerollis üles tõusnud, ent teatud algatusi ja arutelusid on olnud. Londonis soovis Livingstone viimase reformiga luua suurosalinnad (super-boroughs), mida olnuks 7, ent see ei läinud läbi. Samuti tõi tööerakond sisse võimaluse luua osalinnast allapoole kolmas, madalam omavalitsustasand (külanõukogud e parish councils), ent seejuures peeti silmas ennekõike keskusest kaugel paiknevaid traditsioonilise identiteediga Suur-Londoni piirkondi. Kolmanda omavalitsustasandi loomine jäeti vabatahtlikuks ja talle ei nähtud ette osa olemasolevatest maksutuludest (küll on külanõukogul õigus kehtestada lisamakse ja end nende kaudu rahastada). Senini pole ühtegi kolmanda omavalitsustasandi üksust loodud.

Julgem sama tüüpi algatus pärineb kaugemalt, Cornwallist. Senine kohaliku valitsemise korraldus, kus regioon (county) jagunes maakondadeks (districts), püütakse ümber kujundada selliselt, et suhteliselt suuri maakondi asendaksid väiksemad ja elanikulähedasemad vallad (parishes). Enamik maakondade ülesandeid kantaks valdadele, osa regioonidele. Konservatiivid on selle tööerakonna algatuse suhtes äärmiselt äraootavad.

Intervjuu Westminsteri osalinna saadikuga (konservatiiv)

13.05.2009 

Osalinnad toimivad suuresti omaette. Koostöö toimub väljakujunenud vormide kaudu (nt London Councils). On ka praktilist koostööd, nt osalinnade piire moodustavate tänavate parkimiskorra kujundamisel (lõivud, trahvid), koristamisel jne, see on ennekõike ametnike ülesanne. Mõned osalinnad on teinud ka rohkem koostööd.

Osalinnade nägemused enda arengust on suhteliselt erinevad. Näiteks Westminsteri osalinn eelistab madalat hoonestust ja rohelust, rõhutades elukeskkonna kvaliteeti. Samas kõrval paiknev Londoni keskuse osalinn (City of London) ei näe probleemi pilvelõhkujate kerkimises ja suure äri keskusena toimimises.

Kogu linnajuhtimise mõistmiseks peab meeles pidama kahte olulist tegurit. Kõigepealt riigi väga suurt rolli. Keskvalitsuselt tulev raha moodustab 60-80% iga osalinna eelarvest ja erinevalt Eestist tellib keskvalitsus väga selgelt muusika, määrates ette tegevused ja nende eesmärgid. Prantsusmaa kõrval on Inglismaa üks Euroopa tsentraliseerituima valitsemiskorraldusega riike. Samuti kehtestab ja muudab riik kogu seadusandluse ja reeglid, pole Eesti-taolist suhteliselt autonoomset kohaliku omavalitsuse õigusloomet. See muudab väga oluliselt poliitika konteksti: võitlus mõjuvõimu pärast toimub ennekõike keskvalitsuse tasandil ja kaudu, ei osalinnade suhted omavahel ega linnakeskvalitsusega oma piisavat poliitilist kaalu.

Teiseks peab arvestama Briti valitsemiskorraldusele iseloomulikku poliitika ja valitsemise tugevat eristatust. Ka kohalikul tasandil on erakonnapõhine poliitvõim ennekõike debati kandja, praktilist valitsemist teostavad ülekaalukalt suhteliselt autonoomsed ametnikud. Osalinnade elu korraldamine toimub ennekõike nende ametkondade kaudu – muidugi kui keskvalitsus seda teatud lõikudes ise ei tee.

Praktilisel elukorraldusel on lisaks regulatsioonidele ja määratletud rahakasutuseesmärkidele olulised ka tavad ja lepingud. Näiteks piiritänavate koristamise puhul kasutatakse üldjuhul juurdunud praktikaid ega tehta oma elu täpse kirjapanekuga keeruliseks. Kui aga tekkib vajadus, sõlmitakse kokkulepped ja lepingud. Seda teevad põhiliselt ametnikud, kes igapäevatööd praktiliselt korraldavad.

Küsimusele valitsemistasandite kohta vastates rõhutas Tony Devenish konservatiivide üldist põhimõtet loomuliku arengu (organic growth) osas: võimalikult vähe planeeritud struktuure ja võimalikult palju alt üles iseenesest ilmuvaid struktuure. See on aluseks nii riigi- kui linnapoliitikale.

GLA ei ole ei osalinnade ega konservatiivide seisukohast vaadates probleem, sest ta on suhteliselt väikese võimuga koordineeriv struktuur, mis ei kahjusta oluliselt osalinnade autonoomiat, ent samas võimaldab selgemalt adresseerida teatud ühistööd nõudvaid teemasid. Omaaegne skeptitsism (GLA loomise rahvahääletusel olid konservatiivid vastu) on asendunud leppimusega. Kõige kaheldavam on GLA assembly vajadus tänasel kujul ja otsevalituna, sest tal puudub sisuline roll. Veel võib millalgi teemaks tõusta osalinnade arvu vähendamine: 200 000 elanikuga osalinnu peetakse suhteliselt väikeseks ja kogumina kirjuks.

Küsimus, kas on tulnud kõne alla osalinnade sisese kohaliku haldustasandi loomine (midagi meie linnaosade/valdade suurusjärgus), pole aktuaalne: tsentraliseeritud riigivalitsemise tingimustes ta lihtsalt ei tõuse poliitikapäevakorda. Küll on olemas nn wardid ehk valimispiirkonnad, ent need on tehnilised moodustised, mille piirid igaks valimiseks ümber joonistatakse. Idee on jagada valijad selliselt, et igast wardist saaks osalinna volikokku 3 valida saadikut. Wardi saadikud suhtlevad intensiivselt oma wardi valijatega, ent wardil puudub igasugune valitsemislik sisu.

23.05.2009
Leif Kalev

Intervjuu Londoni arengut konsulteeriva analüütikuga

11.05.2009

Londoni ümber toimuvat käsitles ta pigem üldise Suurbritannia poliitika raames, GLA-d, selle struktuuri jne ei osanud eriti millekski oluliseks lugeda (või ei olnud ka eriti kursis). Ja väitis, et ega GLA (või GLC) suhted osalinnadega viimastel aastakümnetel eriline meediateema ole. Tema foon varem: töötanud Thatcher-ile.

Väitis, et Thatcheril läks GLC likvideerimine küllalt lihtsalt. Kuna vastasseis riigitasandil oli Kons-de ja Labouri vahel ülitugev ja Livigstone oli muutnud City Hall-i tõeliseks valitsusele opositsioonitegemise keskuseks (pannud välja Raekojale suured loosungid: Toetame streikivaid kaevureid jne), siis Thatcher kasutas selle ära. Et nad ei tahagi linnaasjadega tegelda: “Playing politics”. Selle põhjendusega sai GLC kinni panna Thatcheri populaarsus selle tõttu eriti ei langenud. Veendunud tööerakondlased niikuinii teda ei valinud, teistele läks see käik üldise poliitilise võitluse raames peale.

Interregiumi ajast. Reynoldsi väide, et ega keegi väga ei märganud, et GLC-d enam pole, midagi ju väga hulluks ei läinud. Vastuväitele, et kuidas siis Livinstone järgmistel valimistel loosungi all “Transporti, transporti ja veelkord transport” uhkelt võitis, tunnistas, et eks siis transpordiskeemidega ikka probleeme vist oli ka. Samas: rõhutas, et Livingstone on hea ninaga poliitik. Tulles nüüd transpordiküsimustega peale veenis rahvast, et ta ajab nüüd (erinevalt eelnevast perioodist) linna asja ja see rahvale meeldis.

Kui Gordoun Brown riigile rahasaamiseks kontraktis välja some part of mehrotube system-i, andis riigi Livingstone kohtusse. Kaotas protsessi, aga moraalselt võitis, sest erafirma läks pankrotti). Üldiselt londonlane mõtleb nii, et londonlane teab ikka oma asju paremini kui riik teab ja londonlastel peab olema keegi kes neid esindab. Et oleks nn “oma hääl”. Ja selle tõttu pooldab linnapead (ju siis koos tema GLA-ga ja linna kui terviku tasandil assambleed). Ja et ega seetõttu kons-id ei hakka seda labor-i algatust kinni panema. Johnsoni konfliktid pigem seotud kätsiga politseijuhi vahetamise ümber. Räägib, et vähendan bürokraatiat, tõstan efektiivsust jne, aga GLA-d kinni panema ega inimesi massiliselt vallandama ei hakka. Isegi siis kui riigi tasandil võim nende kätte läheks [ ja Londonis jälle leibori kätte (?)]. Üldiselt on ju labor suurem tsentraliseerija ja unifitseerija (näiteks püüab eri Inglismaa county-des tervishoiu poliitikat unifitseerida, mis polevat Reynoldsi arvates tark tegu) ja seetõttu ka see , et Londoni osas Thatcher linnale riigi poolt ära tegi on pigem erand tooride poliitikas ja tingitud teravast poliitilisest vastuolust, ei muust. Ja Londoni (Suur-Londoni) identiteet on olemas, seda osalinnade identiteediga asendada vist ikka ei anna.

Asjal ka teine aspekt: Leibor on huvitatud ka ühe riigi regionaalsete arenguprogrammide tegemisest (asepeaminister olevat just väga regioonidest huvitatud). Senini regionaalsed development agency-d pole eriti efektiivsed olnud ja seetõttu on leibor käsitlenud Suur-Londonit ka nagu eksperimentaalprojekti teiste regioonide jaoks. [Näiteks tegeldakse eraldi ka Kagu-Inglismaaga, aga seal pole Suur-Londonit sees. Oxford muide sees, Cambridge väljas.]

Leibori projekti uba polevat siiski mitte üle või teistsugune GLA, aga eelkõige linnapea otsevalimine, sellest, kas on otsevalimine või mitte sõltub, millise linnapea saad. Kas vägeva poliitiku või spetsialisti-tehnokraadi. [Eesti peaks ka mõtlema, kumba varianti tahab.] Kui linnapea on otse valitud ja linnas pannakse näit. suur haigla kinni, siis otsevalitud linnapea peab kära tõstma, isegi kui see pole otseselt tema funktsioon. Et londonlastele, keda ma esindan ei meeldi see mitte üks törts. London on ainuke koht kus on otsevalitav linnapea, aga nüüd on ka mujal hakatud arutama, et võiks olla.

Viimane valimine oli suuresti kahe karismaatilise või vähemalt meediat ja avalikku arvamust korralikult valdava-manipuleeriva persooni võitlus. Valimiste osavõtu % oli väga kõrge. Otsustavaks sai, et leibor oli tervikuna valimiste ajal vähe populaarne ja linnapeal/GLA-l oli ka, no mitte just korruptsioonijamasid, aga nn bad publicity-t. Meedia kaldus Johnsoni poole (nn. õhtulehed st kollakam pool ajakirjandust ja Johnson värbas ühe BBC pop-se mehe, kes oli leiboriga. Iraagi pärast kakelnud. Pluss kesklinna sissesõidu eest maksu kehtestamine, mis laiemns ka neile londonlastele kes sellest kesklinna tsoonist väljaspool elasid. Et mis jama! Ja üldse tekkis selline hoiak, et muudatust vaja! Elan ääre pool, tahan kesklinna sõita, pean maksma. Ja äärepealsed linnaosad toetasid veelgi enam Johnsonit.

16.05.2009
Erik Terk

Intervjuu osalinnade kooperatsiooni teel loodud spetsiaalse struktuurse direktoriga

11.05.2009

Tema organisatsioon esindab seitset osalinna, teiste sõnadega ühte viiest Londoni subregioonist. Tegelevad analüüsiga (stateegiline planeerimine, regenration investment, transport investment, tööturuanalüüs) ja lobeerimisega. Projekte nad ei tee. Neil on eelnimetatud tüüpi tööde peal kolm inimest. Ka teistel subregion-idel on umbes samasugused pundid. Väikeste eripäradega, nii nagu kusagil osalinnadega kokku lepitud.

Kõrgemal tasandil on umbes samasuguseks tegevuseks “London Councils” endise nimega Council of London Municipalities. Too nime muutus oli puhtalt marketingi alane, tegevuse sisu muutust sellega ei kaasnenud. Seal töötab praegu umbes 50 inimest. Nende organisatsiooni ja “London Councils”-i funktsioonide kohta võiks öelda, et overlapping, aga samas nad ei dubleeri. Võib öelda, et London Councils-i tasemel on riigiga asjade ajamine (versus Suur-Londoniga asjade ajamine) olulisem ja et on rohkem huvide kaitse, s.o. lobbyorganisatsioon, aga ka nende organisatsioon tegeleb ju lobeerimisega ja õiendab peale Suur-Londoni mingil määral ka riigiga.

Väga oluline teema on housing, kus tuleb asju ajada nii Suur-Londoni kui riigiga. Osades osalinnades 40% või enam sellist housingut, milles elavatele inimestele makstakse mingeid subsiidiume üürile, keerulised süsteemid. Suur-Londoni linnapea oma aparaadiga saab vastavate plaanide/strateegiatega housingu osas osalinnadele palju ette kirjutada, tihedus jms.

Et kas uue linnapea valimisega toimub GLA-s suuri muudatusi? Vastus, et pigem mitte, pigem contiunuity. Et GLA ülesanded ja ka mõlema linnapea taotlused, et mida GLA peaks tegema enam-vähem samad: managing growth, et linn oleks more compact, transpordi infrastruktuur äärmiselt oluline. (Sealjuures tuleb viimast vaadata laiemalt kui ainult linna piires.) Olümpia. Ka kliimateema, st CO₂ ala alandamine mõlemal linnapeal olulised.

GLA aparaadi suuri muutusi pole olnud ega ilmselt ei tule. Vaheldusid vaid linnapea poliitilised nõunikud (kusagil 10 inimest). Tegelikult üks neist ikkagi jätkab, see kes olümpiaks ettevalmistust koordineerib.

Kas on erinevusi Livingstone_i ja Johnsoni vahel? Võib-olla uus linnapea arvestab osalinnadega natuke enam, on enam konsensusele orienteeritud. Aga see pigem stiilierisused, mitte sisu.

Jämerehkendusega võib öelda, et 19 osalinna on nüüd konservatiivide käes ja 13 Labour-i käes ja varem teistpidi. Aga päris täpselt öelda ei saagi. Kõik ei jookse parteide liine pidi ja osades on ka liberaaldemokraatidel küllalt tugevad positsioonid ning mõnes osalinnas on nad siis koalitsioonis konservatiividega, mõnes Labour-iga.

Johnson ei võitnud valimisi niivõrd poliitikate pealt selles mõttes, et oleks enamike poliitikate osas oma ideid Livinstone-i omadele vastandanud vaid pigem sellega, et rõhus enam public safety-le ja vast ka noorsootööle ja mängis suhete parandamise vajadusele osalinnadega. Ja londonlane valib linnapead mitte kui mingite projektide elluviimise administraatorit, aga political skill-i järgi. Pead olema personality ja well-known ja väljapaistev. Mõlemad kandidaadid olidki large figures, sellised kes “ruumi täidavad”.

Kampaanias Livingstone rõhus rohkem inner city-le (kus ka social housing-ut rohkem, see mõjub valimispattern-ile), Johanson rohkem Suur-Londoni ääreala osalinnadele. Samas: see inner city-s elavate ja ääre peal elavate inimeste jaotus pole praegu enam nii selge kui varem, social housingut viiakse enam kaugematesse linnaosadesse, immigrante elab ka ääre peal. Näiteks hindud on koondunud enam Loode-Londonisse. Bangla seltskond enam paari osalinna jne.

Varem oli London tervikuna ikka väga selgelt Labour-i ülekaaluga linn, nüüd asi suht segane. Ja Londonis on Labour-Tory diference väiksem kui riigis tervikuna. 

Kas on tõenäoline, et London võib mingites ülelinnalistes projektides saada vähem raha valitsusest kuna linnapea toori või et näiteks labouri käes olevad osalinnad saada kuidagi kitsendatud. Vastus: päris välistada ei saa, aga praegu seda veel raske väita/kinnitada. Samas iga riigivalitsus peab mingis ulatuses Londoni raha muule Inglismaale jagama, kui pole oma meeri, on kiusatus selleks natuke suurem.

Kommentaar Londoni ja riigivalitsusstruktuuride vahekorra kohta. Minister for London = meaningless title. (Vist J. Major-i Valitsus tegi selle) . Miks ära ei kaotata? Iga valitsus tahab, et teda oleks näha kogu riigis ja nii need nn regionaalsed ametipostid tehtigi. [Sain aru, et neid on kõikide Inglismaa regioonide kohta, aga näiteks Loode-Inglismaal pole eriti midagi kuulda, Londoni omast vahetevahel.] Sümboolne ametikoht, manifestations. Muide Londoni minister on (praegu(?) ) nn põhikohaga (day job) pigem tööhõive (kogu Suurbritannia tööhõive eest vastutav ) minister Mc Nulty. Tema nõupidamised Johnsoniga midagi sisulist ei kujutavat olevat pigem nn poliitiliste punktide kogumise kohad.

Sisuline seos käivat pigem Department for Business, Enterprise Regulation and Regional Development [ (NB! Kontrollida nimetust)] kaudu. [ Sain aru, et minister, kes on vist ikka ainult regionaalarengu minister toimetab ka selle Departmenti kaudu.]

Kommentaar Interregium perioodi kohta ja selle kohta kuidas sel ajal ikka hakkama saadi. Pure politics oli likvideerimise taga, mitte kaalutlused, et kuidas paremini to run metropolitan city. Väga parempoolne valitsus ja väga vasakpoolne opositsiooniline linnavalitsus. Tugev vastuolu, otsustati oponent likvideerida ja see oligi põhjus. Demokraatlik see muidugi polnud.

Tükkideks London sel ajal siiski ei kukkunud. Kas kaotas kõvasti või ei kaotanud, vastus sellele sõltub, kas küsid toorilt või Labour-i inimeselt. Mingi (ehkki väga elementaarne) koordinatsioon saavutati sel teel, et Valitsus moodustas Londoni jaoks London wide communities, partly apointed by boroughs, osaliselt valitsuse poolt. Aga need olid nõuandvad komiteed (advisory) ja keskvalitsuse roll kokkuvõttes muidugi tõusis.

Ei saa öelda, et see osadele osalinnadele ei meeldinud, nad said nüüd Valitsusega justkui otse rääkida ja metropolitaset ei olnud vahepeal nende tegemist piiramas. Isegi praegu, Authority ajal, kus ju väga tugevaid võimuambitsioone metropolitasandilt ei ole, kehtib kusagil 7-8 ülelondonilist strateegiat, mis tehtud linnapea teenistuste dirigeerimisel ja muidugi need mingis ulatuses piiravad osalinnade tegevust ja siis need loomulikult ka urisevad kui need piirangud ei meeldi.

Kommentaar linnaosade (districts) kohta. Valimistel on linnosad (districtid) jaotatud valimisringkondadeks, mida nimetatakse vana inglise sõnaga ward. Näiteks Greenwich-i borrough-is võib-olla 15 ward-i ja iga ward-i kaudu läheb osalinna volikokku 3 liiget (councellors), siis see valitud osalinna volikogu liige ka seal esindab oma distsict-i [ ( vähemalt moraalselt seotud oma mandaadiga)]. Ja need districtid/ward-id reeglina omavad ka küllalt tugevat kohalikku identiteeti, paljudel juhtudel on tekkinud endiste külade baasil. Oluline on see, et distsictil ei ole oma eraldi volikogu ega eelarvet. Muide, maapiirkondades parish-itel on parish councils ja ka mingi väike oma eelarve, et näiteks vallamaja ära remontida, linnades pole seda peetud vajalikuks. Samas, usub, et enamikes districtides on mingid kohalikud komiteed, nimetusega näiteks neighbourhood commuities või district commuities, mille kaudu osalinna tasand räägib kohaliku rahvaga. Et mis häda, mida vaja, mida tahetakse näha, milliseid area partnership-e oleks vaja teha jne. Aga see on ikkagi selline konsulteerimine. Informaalne värk. “Talking shops”.

Vahetevahel on tõstetud küsimust, et võib-olla sellel districtide tasandil võiksid olla oma volikogud. See pole mingi konkreetse poliitilise partei initsiatiiv, pigem selline cross-party arutelu. Aga tugevamat pinda pole taolistel initsiatiividel tekkinud, sest kohalikud elanikud on närvilised, et igasugused munitsipaalsed otsustusprotsessid tikuvad venima ja kardetakse, et uue tasandi juurdetekitamine otsustamisse suurendaks seda venimise ohtu.

� Peale muhamediusku albaanlaste (albaanlaste hulgas on ka katoliiklasi, aga Makedoonias on nad domineerivalt moslemid) on moslemid ka riigis elavad bosnjakid ja türklased, ka väike osa slaavi päritoluga makedoonlastest ja isegi mustlastest.


� Seaduse tekstis kasutatakse nende kohta küll mitte terminit district vaid municipality


� Miks see seaduses olev arv on nimelt kaks ? Põhjus on tõenäoliselt selles, et lisaks albaania keelt ametlikuks keeleks tunnistavatele linnaosadele on Skopjes ka üks linnaosa, kus enamik elanikest on mustlased ja mustlaskeel kuulub seega linnaosa ametlike keelte hulka. Kuna aga neid pole teistes linnaosades märkimismäärasel arvul ei saa nad nõuda, et Suur Skopje linnavalitsus peaks suhtlema nendega mustlaskeeles.

